"Jangan jual peralatan sumbangan kerajaan"- LKIM

(Pengerusi LKIM Muhammad Faiz Fadzil menyampaikan bantuan Program Peningkatan Pendapatan-Insentif Peralatan Penangkapan Ikan (Touch Point) kepada 50 orang nelayan daripada Persatuan Nelayan Kawasan (PNK) Tumpat)

TUMPAT, 5 Julai- Golongan nelayan yang menerima bantuan peralatan penangkapan ikan oleh kerajaan diingatkan supaya tidak menjual kemudahan tersebut. Pengerusi Lembaga Kemajuan Ikan Malaysia (LKIM), Muhammad Faiz Fadzil berkata, sebaliknya bantuan yang diberikan seperti enjin bot, pukat dan kotak ikan berinsulasi perlu dimanfaatkan demi meningkatkan pendapatan dan ekonomi keluarga. Katanya, golongan nelayan akan berdepan dengan tindakan tegas termasuk pembatalan pendaftaran ahli sekiranya mereka didapati terlibat dengan aktiviti berkenaan Bagaimanapun, setakat ini pihaknya tidak menerima sebarang laporan berkait kegiatan tersebut di seluruh negara. "Kesannya besar, termasuk pembatalan ahli sekali gus tidak layak untuk mendapat bantuan lagi dari daripada kerajaam, maka kita harap pra nelayan peka dan serius menggunakan alatan yang diberikan."Setakat ini, selepas langkah pemutihan dijalankan, kita nampak keseriusan di peringkat bawah untuk pastikan sumbangan kerajaan digunakan secara optimum dan telus. Kita juga belum mendapat apa-apa laporan tentang kegiatan menjual barang-barang,"katanya. Beliau berkata demikian pada sidang media di Program Rahmah Mesra Madani dan Sesi Libat Urus Pengerusi LKIM bersama Nelayan di Kompleks Perikanan LKIM Getting, Tumpat, Kelantan. Terdahulu, beliau turut menyampaikan bantuan Program Peningkatan Pendapatan-Insentif Peralatan Penangkapan Ikan (Touch Point) kepada 50 orang nelayan daripada Persatuan Nelayan Kawasan (PNK) Tumpat. Mengulas lanjut, Muhammad Faiz yakin, menerusi pemutihan yang dijalankan, golongan nelayan yang dipilih adalah merupakan mereka yang benar-benar memerlukan barang tersebut dalam aktiviti perikanan mereka. Jelasnya, bagi mengekang kegiatan penjualan sumbangan kerajaan, setiap persatuan nelayan dinasihatkan supaya membuat pemantauan bantuan berkenaan setiap bulan. Dalam perkembangan lain, beliau berkata, setakat ini, tiada sebarang krisis bekalan ikan direkodkan di seluruh negara. Jelasnya, meskipun negara dilanda cuaca panas baru-baru ini, namun, bekalan tersebut masih mencukupi berikutan para nelayan masih mampu turun ke laut. Menurut beliau sekiranya berlaku juga masalah kekurangan ikan, pihak LKIM akan mengeluarkan stok ikan segar beku (QFish) bagi menstabilkan bekalan protein tersebut.


'Ada Rasa Cinta' juara program Jejak Puisi Perlis: Pertandingan Cerita Puisi

ARAU, 5 Julai - Sebanyak 62 puisi dipertandingkan pada program Jejak Puisi Perlis: Pertandingan Cerita Puisi bermula 6 Mei lalu anjuran Akademi Pengajian Bahasa, Universiti Teknologi MARA (UiTM) Cawangan Perlis dengan kerjasama Think City Sdn Bhd. Pertandingan tersebut sebagai platform kepada penyair-penyair amatur dan profesional untuk menonjolkan warisan, budaya dan alam semulajadi di Perlis melalui bakat berpuisi selain mempromosikan lokasi-lokasi menarik di sekitar negeri itu. Menurut Pengerusi Penganjur yang juga Ketua Akademi Pengajian Bahasa UiTM Cawangan Perlis, Profesor Madya Dr Latisha Asmaak Shafie, program yang dilaksanakan seumpama ini memberi peluang kepada segenap golongan masyarakat untuk meraikan kepelbagaian budaya penduduk tempatan.  Pelaksanaan program bawah Geran Pemangkin Ekonomi Budaya, Kitaran ke2 yang merupakan sebahagian daripada Rangkaian Pelancongan Wilayah Utara dan Pembangunan Ekonomi Tempatan, iaitu sebuah program kelolaan Think City Sdn Bhd dinaungi Kementerian Kewangan. Ia merupakan program geran yang mempromosikan aset budaya ketara dan tidak ketara yang unik di Wilayah Utara Semenanjung Malaysia. "Saya dapat memperkenalkan bakat-bakat baru terutamanya penulis puisi-puisi yang baru mencungkil bakat  dan juga yang baru nak cuba dan juga mereka berani dan saya sangat bangga dengan mereka lah sebenarnya, saya sangat bangga sebab mereka dapat datang, dapat mempersembahkan puisi mereka. Mereka dapat dan pada masa sama saya sangat bangga saya dapat memperkenalkan kamilah kumpukan saya dapat memperkenalkan tempat-tempat yang menarik di negeri Perlis," kata Dr Latisha, di sini.

(Dr Latisha ditemui pemberita pada Majlis Penutup Jejak Puisi Perlis: Pertandingan Cerita Puisidi Kompleks STAR, UiTM Cawangan Perlis yang disempurnakanTimbalan Setiausaha Kerajaan Negeri, Dr Faizal Kamarudin)

Sepanjang pertandingan berlangsung, peserta dibawa melawat tapak-tapak budaya di seluruh negeri Perlis, antaranya Muzium Kota Kayang, Kampung Warna-Warni Kuala Perlis, Wang Kelian, Taman Herba, dan Timah Tasoh. Proses penjurian melibatkan seramai 21 orang yang diketuai Sasterawan Negara, Datuk Rahman Shaari dengan kemuncak pertandingan, puisi bertajuk Ada Rasa Cinta karya Azura Zuhdi dinobatkan sebagai pemenang utama.


SPR isytihar 12 Ogos sebagai tarikh mengundi PRU DUN ke-15

PUTRAJAYA, 5 Julai- Suruhanjaya Pilihan Raya (SPR) Malaysia mengumumkan 12 Ogos 2023 sebagai tarikh mengundi bagi Pilihan Raya Umum Dewan Undangan Negeri (PRU DUN ke-15).Perkara tersebut dimaklumkan Pengerusi SPR, Tan Sri Abdul Ghani Salleh dalam sidang media, sebentar tadi.Pilihan raya kali ini hanya melibatkan enam negeri iaitu Kedah, Terengganu, Kelantan, Pulau Pinang, Selangor dan Negeri Sembilan.Oleh itu, SPR menetapkan Hari Penamaan Calon pada 29 Julai, kemudian diikuti tempoh berkempen selama dua minggu bermula 30 Julai sehingga pukul 11.59 malam pada 11 Ogos 2023.Tarikh mengundi awal pula akan berlangsung pada 8 Ogos.

(Pengerusi SPR, Tan Sri Abdul Ghani Salleh mengadakan sidang mediaberhubung PRU DUN Ke-15, hari ini)

"Urusan permohonan semua undi pos luar negara dan dalam negara telah dibuka bermula 15 Jun 2023. Tarikh tutup permohonan bagi kategori 1A iaitu petugas pilihan raya, ahli atau pegawai SPR, anggota polis, anggota tentera dan petugas media pada 26 Julai 2023, 1B warganegara Malaysia yang berada di luar negara pada 8 Julai 2023 dan 1C yang terdiri daripada agensi atau organisasi pada 11 Julai 2023," kata Abdul Ghani dalam sidang media hari ini.Sementara itu, 245 pegawai pengurus pilihan raya dan 740 penolong pegawai pengurus dilantik bagi melancarkan urusan pilihan raya berkenaan.SPR juga menubuhkan 252 pasukan penguat kuasa pilihan raya yang turut diwakili Polis Diraja Malaysia (PDRM), Pihak Berkuasa Tempatan (PBT) dan wakil-wakil calon yang bertanding bagi tujuan pemantauan semasa tempoh berkempen.Sebanyak 173 Pusat Penamaan Calon (PPC) dan 186 Pusat Penjumlahan Rasmi Undi (PPRU) akan digunakan bagi pilihan raya kali ini."Daftar Pemilih Pilihan Raya (DPPR) bagi PRU DUN ke-15 kali ini melibatkan seramai 9,773,571 orang pemilih yang terdiri daripada 9,674,456 orang pengundi biasa, 49,660 orang tentera serta pasangan, 47,728 orang polis serta pasangan Polis Pasukan Gerakan Am (PGA) dan 1,727 orang pengundi tidak hadir luar negara," jelasnya.Para pengundi boleh membuat semakan maklumat pengundian untuk mengetahui maklumat pusat mengundi, saluran mengundi dan nombor bilangan melalui portal SPR.


MPOF 2023 di Kenya, buka peluang kerjasama dan pelaburan

NAIROBI, 5 Julai- Keperluan Afrika mengimport produk sawit luar negara, membuka ruang kepada Malaysia meneroka peluang perniagaan dalam sektor minyak sawit di negara berkenaan.Justeru, penganjuran Malaysia Palm Oil Forum-East African Region 2023 (MPOF 2023) di Nairobi, Kenya dilihat sebagai platform terbaik buat pemain industri negara mempamerkan perkhidmatan dan produk masing-masing.

"Mereka perlukan lebih ramai pakar untuk bersama-sama mereka. Jadi saya fikir kami boleh teroka lebih jauh lagi. Mungkin menyediakan perkhidmatan kami Afrika Timur ini.," kata Mohd Najib Ngadiran, Pengurus Besar FIMA Bulking Group."Kalau boleh kita mahu forum ini diadakan di kebanyakan negara lain supaya kita boleh masuk ke pasaran sana khusus di arena antarabangsa bukan sahaja di Kenya tetapi juga merata dunia," kata Zulkifli Othman, Ketua Bahagian Hiliran FGV Holdings."Daripada pihak MPOC, kami melihat potensi yang besar di Afrika. Mungkin bagi pelabur Malaysia boleh mempertimbangkan Afrika sebagai lokasi strategik yang seterusnya, bukan sahaja mengeksport minyak sawit Malaysia tetapi juga mempertimbangkan perkongsian bagi membuka ladang di negara ini," kata Belvinder Sron, Ketua Pegawai Eksekutif Malaysia Palm Oil Council (MPOC).

(Ketua Pegawai Eksekutif Malaysia Palm Oil Council (MPOC), Belvinder Sron)

MPOF 2023 disempurnakan Timbalan Perdana Menteri merangkap Menteri Perladangan dan Komoditi, Datuk Seri Fadillah Yusof.


49 minit bergelut dengan "king cobra"

SIK, 5 Julai - Angkatan Pertahanan Awam (APM) Daerah Sik semalam menangkap seekor ular tedung selar sepanjang 16 kaki seberat 10 kilogram, di Kg Lubuk Tualang, di sini.Pihaknya menerima panggilan kecemasan daripada orang awam kira-kira pukul 6.00 petang. Setibanya di lokasi, pasukan APM mendapati reptilia berbisa itu sedang bersembunyi di rusuk tiang titi di kampung berkenaan.Menurut Pegawai APM Sik, Leftenan Haisul Aishah Mohd Napiah, pada awalnya pasukannya mengalami kesukaran untuk menangkap reptilia berkenaan."Namun 49 minit kemudian dengan tindakan pantas anggotanya, reptilia berkenaan berjaya dijerut menggunakan peralatan khas."Pengaruh cuaca yang panas mendorang reptilia berbahaya keluar dari tempat persembunyian dan mencari kawasan lebih redup dan sejuk untuk berteduh disamping senang untuk mendapat makanan," kata Haisul, di sini.

Beliau menasihati orang ramai supaya lebih berhati-hati ketika melakukan aktiviti di luar rumah dan peka dengan keadaan sekeliling.


Dua kontraktor perumahan PR1MA disenarai hitam, gagal patuhi syarat

KULIM, 5 Julai- Dua kontraktor pembinaan di Kedah ditamatkan perkhidmatan dan seterusnya disenarai hitam selepas gagal menyiapkan projek perumahan di bawah Perbadanan PR1MA Malaysia (PR1MA) mengikut jadual ditetapkan.Timbalan Menteri Pembangunan Kerajaan Tempatan, Akmal Nasrullah Mohd. Nasir berkata pihak PR1MA kemudian melantik kontraktor baharu serta-merta bagi meneruskan projek perumahan sakit tersebut.Tiga projek perumahan sakit berkenaan melibatkan dua di Kulim menerusi Projek Residensi Seri Mahkota, Sungai Ular dan Projek Residensi Junjong, Kulim serta Residensi Simpang Empat 2, Alor Setar.“Projek di Sungai Ular telah memperoleh Sijil Penyiapan dan Pematuhan (CCC) pada 15 Mac lalu bagi unit rumah dan kemudahan dewan, baru-baru ini.Namun, Serahan Milikan Kosong (VP) masih belum diberi kepada pembeli kerana hasil tinjauan menemui kerosakan dan kecacatan," kata Akmal kepada pemberita pada sidang media di selepas sesi lawatan kerja di Residensi Junjong di Kulim.

(Timbalan Menteri KPKT, Akmal Nasrullah Mohd. Nasir melawat tapak projek sakit)

Kontraktor baharu diarah untuk membaik pulih segala kerosakan dan PR1MA dinasihat untuk memantau gerak kerja itu bagi mengelakkan perkara sama berlaku ketika sesi penyerahan kunci kepada pembeli.Projek Residensi Simpang Empat 2 di Alor Setar dilapor mengalami masalah kelewatan berikutan beberapa isu antaranya melibatkan pengambilan tanah laluan masuk ke tapak projek.Bagaimanapun, pihak PR1MA telah mengambil inisiatif menyelesaikan masalah tersebut.Seramai 499 pembeli Residensi Junjong dan 190 pembeli Residensi Simpang Empat 2 telah menerima pembayaran awal Sebahagian Gantirugi Tertentu dan Ditetapkan (PLAD) bagi mengurangkan beban kewangan akibat kelewatan penyiapan projek.Sehingga Jun, PR1MA telah menyiapkan sembilan daripada 20 projek sakit di seluruh negara dan kesemua baki projek sakit di bawah PR1MA dijangka selesai menjelang akhir tahun depan.


Malaysia kutuk sekeras-kerasnya serangan udara rejim Israeli di Jenin, Palestin

KUALA LUMPUR, 5 Julai - Malaysia mengutuk sekeras-kerasnya serangan udara Israel ke atas Jenin iaitu Wilayah Palestin yang diduduki oleh rejim itu (OPT) di Tebing Barat.Wisma Putra dalam kenyataan malam tadi memaklumkan bahawa Malaysia menggesa Israel agar segera menghentikan pertumpahan darah itu dan membenarkan penduduk Jenin mendapat akses kepada bantuan kemanusiaan dan perkhidmatan kesihatan."Malaysia juga sekali lagi menggesa Majlis Keselamatan Bangsa-Bangsa Bersatu (UNSC) dan anggota komuniti antarabangsa agar mendesak rejim Israel menghentikan jenayah kejinya terhadap kemanusiaan serta dasar aparteid ke atas penduduk Palestin demi keamanan dan kestabilan sejagat."Malaysia terus kekal dengan pendirian bahawa penduduk Palestin berhak mendapat kemerdekaan dan sebuah negara yang berdaulat berdasarkan perjanjian sempadan pra-1967 dengan Baitulmaqdis Timur sebagai ibu negara," menurut Wisma Putra.Menurut kenyataan itu, peningkatan keganasan telah memburukkan lagi keadaan di Jenin dan banyak nyawa yang terkorban disebabkan oleh tindakan agresif Israel.

"Provokasi, tindakan agresif dan kekejaman berterusan yang dilakukan oleh rejim Israel adalah pelanggaran secara terang-terangan terhadap undang-undang antarabangsa serta kemanusiaan," katanya. Bernama sebelum ini melaporkan pada Isnin bahawa Israel telah melancarkan operasi ketenteraan terbesarnya di Jenin dalam tempoh lebih 20 tahun dan membunuh sekurang-kurangnya 10 penduduk Palestin serta mencederakan lebih 100 yang lain, menurut Kementerian Kesihatan Palestin. - BERNAMA


Tanah runtuh di Kampung Juang, penduduk diminta berpindah

SIMPANG PULAI, 4 Julai-Seramai lima penduduk Orang Asli yang mendiami dua rumah di Kampung Juang, Simpang Pulai di sini, diminta berpindah selepas berlaku kejadian tanah runtuh.Kejadian tersebut berlaku pada pukul 7.24 petang semalam.Penolong Pengarah Bahagian Operasi Jabatan Bomba dan Penyelamat Malaysia (JBPM) Perak, Sabarodzi Nor Ahmad berkata, hasil siasatan mendapati runtuhan tanah mengenai bahagian belakang rumah penduduk terlibat.Menurut Sabarodzi, kejadian dipercayai berpunca akibat keadaan tanah kurang stabil susulan hujan lebat.Pada November tahun lalu, kejadian yang sama turut berlaku namun tiada sebarang kemalangan jiwa dilaporkan.


Tujuh jenazah mangsa tragedi kepala air disemadikan dalam satu liang lahat

KUANTAN, 4 Julai- Tujuh jenazah mangsa tragedi kepala air di Jeram Mawar, Air Putih, Kemaman, Terengganu selamat disemadikan dalam satu liang lahad di Tanah Perkuburan Islam Felda Lepar Hilir Tiga, Kuantan pada pukul 10.40 malam tadi.Tujuh jenazah itu ialah Karim Abdullah, 39 tahun, dan isterinya, Azizah Eiyi, 40 tahun.Turut dikebumikan lima anak mereka iaitu Muhammad Zulqarnain Haikal Karim, 11 tahun; Putri Nurerina Natasya,10 tahun; Muhammad Haziq Ziqree Karim, 6 tahun; Putri Aryana Umaira Karim, 4 tahun, dan Putri Balqis Izzati Abdul Rahman, 18 tahun.Jenazah dibawa menaiki tujuh van jenazah ihsan badan bukan kerajaan (NGO).Kenderaan jenazah turut diiringi Unit Kereta Peronda (MPV) Polis Diraja Malaysia (PDRM) dari Ibu Pejabat Polis Daerah (IPD) Kemaman.Jenazah  dibawa dari  Hospital Sultanah Zahirah Kuala Terengganu  tibadi Masjid Felda Lepar Hilir Tiga, Kuantan pada pukul 10.00 malam dan disembahyangkan dengan diimamkan oleh Ibrahim Mat Nor.Solat jenazah disertai lebih 100 jemaah terdiri daripada penduduk Lepar Hilir Tiga dan keluarga mangsa.Selain itu, solat jenazah turut disertai Menteri Besar Pahang, Datuk Seri Wan Rosdy Wan Ismail dan Pengerusi Lembaga Kemajuan Tanah Persekutuan (FELDA) Datuk Seri Ahmad Shabery Cheek.Dalam pada itu, suasana pilu menyelubungi tanah perkuburan dihadiri lebih 300 orang sebaik jasad tujuh beranak itu dimasukkan ke dalam liang lahad.


APM Perak pantau 147 lokasi 'hotspot' banjir

LUMUT, 4 Julai -Angkatan Pertahanan Awam (APM) Perak memantau 147 lokasi ‘hotspot’ banjir di negeri itu ekoran cuaca tidak menentu ketika ini.Pengarahnya, Kolonel (PA) Rohaizad Hadli berkata ia melibatkan kawasan perumahan dan sungai yang kerap berlaku banjir kilat dalam tempoh lima tahun lalu.Antara lokasi-lokasi yang menjadi tumpuan ialah di daerah Kinta dan Hilir Perak.Katanya, APM turut memantau 50 kawasan yang berisiko tanah runtuh." 36 orang anggota terdiri daripada 12 pasukan diletakkan di setiap daerah bagi memantau dan membuat rondaan."Pasukan ini juga akan bertindak memberi khidmat nasihat serta laporan sekiranya berlaku kejadian tidak diingini di kawasan berisiko", katanya ketika ditemui pemberita di sini. Rohaizad turut berkata pihaknya juga bekerjasama dengan agensi-agensi lain termasuk Pihak Berkuasa Tempatan (PBT) bagi penyaluran bantuan sekiranya berlaku bencana.

(Pengarah APM Perak, Kolonel (PA) Rohaizad Hadli)


Pemasangan CCTV AI di lampu isyarat sekitar Miri bantu kurangkan kesesakan lalu lintas

MIRI, 4 Julai - Pemasangan Kamera Litar Tertutup (CCTV) Kecerdasan Buatan (AI) pada lampu isyarat sekitar Bandaraya Miri membantu mengurangkan kesalahan trafik, nahas dan kesesakan jalan raya. Menteri Pengangkutan Sarawak, Datuk Seri Lee Kim Shin berkata, buat permulaan, CCTV tersebut akan dipasang di lampu isyarat Jalan Merbau dan Jalan Pujut-Miri sebelum diperluas ke kawasan lain.Jelas beliau inisiatif itu diambil susulan peningkatan jumlah kemalangan jalan raya di kawasan itu membabitkan 680 kes bagi tempoh enam bulan pertama tahun ini."Pemasangan CCTV AI ini mampu merakam pergerakan had laju, nombor pendaftaran kenderaan, kesalahan dilakukan termasuk menggunakan telefon bimbit semasa memandu."Semua data ini akan diserahkan kepada Polis atau Jabatan Pengangkutan Jalan (JPJ) untuk tindakan undang-undang kerana kita mahu pemandu mematuhi peraturan jalan raya," katanya semasa melancarkan CCTV AI di sini.Teknologi tersebut mampu merakam pergerakan had laju, nombor pendaftaran kenderaan termasuk kesalahan menggunakan telefon bimbit semasa memandu.


Peningkatan jumlah pelancong dapat kukuhkan mata wang negara

PORT DICKSON, 4 Julai- Peningkatan jumlah pelancong yang masuk ke dalam negara dapat memperkukuh nilai mata wang Ringgit Malaysia (RM) sekali gus memperbaiki prestasi nilai ringgit berbanding dolar Amerika Syarikat (AS).Menurut Timbalan Menteri Kewangan 1 Datuk Seri Ahmad Maslan, Jabatan Kastam Diraja Malaysia (JKDM) memainkan peranan penting bagi memastikan kelancaran di pintu masuk negara agar dapat menarik kemasukan kira-kira 200 juta pelancong dari China."Sentiasa tingkatkan kecekapan. Apa yang saya ingin dan harapkan agar lebih ramai pelancong datang ke Malaysia dan tiada halangan di pintu masuk, walaupun mereka perlu mengikut prosedur. "Maksudnya tiada halangan teknikal yang menyebabkan mereka perlu berbaris panjang sehingga mereka mencari negara yang mempunyai pengurusan lebih cekap. Perkara itu tidak seharusnya berlaku," katanya kepada pemberita ketika ditemui media pada Lawatan Rasmi Timbalan Menteri Kewangan Satu ke Jabatan Kastam Diraja Malaysia (JKDM) di sini.Ahmad Maslan turut memaklumkan lebih RM800,000 jumlah rampasan dan tangkapan menerusi operasi daripada pihak JKDM Negeri Sembilan dengan nilai cukai yang sepatutnya dikutip berjumlah RM1.4 juta melibatkan barangan seperti rokok, minuman keras dan kenderaan.


Adinda Sultan Terengganu Mangkat

KUALA TERENGGANU, 4 Julai- Adinda Sultan Terengganu Sultan Mizan Zainal Abidin iaitu Tengku Norhana Almarhum Sultan Mahmud mangkat pada 4.52 pagi tadi di Hospital Gleneagles, Kuala Lumpur.Menurut kenyataan dikeluarkan Datuk Pengelola Bijaya Diraja Datuk Mohd Sophian Abu Bakar, jenazah Tengku Norhana tiba di Lapangan Terbang Sultan Mahmud petang tadi menggunakan pesawat khas.Jenazah dibawa ke Balai Islam untuk penghormatan terakhir sebelum disolatkan di Masjid Al-Muktafi Billah Shah, Ladang di sini pada 4.40 petang dan disemadikan di sana.Sultan Mizan menitahkan tempoh berkabung selama tiga hari bermula hari ini dengan pemakaian songkok berlilit kain putih seinci bagi lelaki Islam, lelaki bukan Islam (selilit kain hitam selebar tiga inci di lengan baju dan tali leher hitam), perempuan Islam (tudung putih) dan perempuan bukan Islam (selilit kain hitam selebar tiga inci di lengan).Majlis tahlil akan diadakan selama tiga malam berturut-turut di Istana Syarqiyyah di sini bermula malam ini.- BERNAMA


Rundingan PRU DUN enam negeri selesai - Anwar Ibrahim

PUTRAJAYA, 4 Julai- Rundingan agihan kerusi bagi PRU DUN di enam negeri melibatkan Pakatan Harapan (PH) dan Barisan Nasional (BN) selesai.Perdana Menteri Datuk Seri Anwar Ibrahim turut memberi bayangan mampu menawan dua negeri milik Perikatan Nasional (PN) selain mengekalkan kuasa di tiga negeri."Kita bagi ruang kepada negeri untuk berbincang. Namun, perbincangan saya dengan Datuk Seri Dr Ahmad Zahid Hamidi sudah selesai. Pengumuman akan diumumkan kemudian."Jadi tiada isu pertindihan dan perebutan kerusi seperti yang telah dibincangkan. Bagaimanapun kita bagi ruang kepada pandangan yang dikemukakan pimpinan negeri sama ada PH atau BN," katanya kepada pemberita di sini.Pelancaran jentera PRU DUN yang melibatkan enam negeri dijadual berlangsung di Selangor, Jumaat ini.Dalam perkembangan lain Anwar Ibrahim turut menegaskan, beliau bukan boneka kepada mana-mana pihak selain mengamalkan tolak ansur dan kerjasama baik dengan semua sepanjang tujuh bulan bersama dalam Kerajaan Perpaduan."Saya bukan mempertahankan kawan-kawan saya dalam DAP dan dalam jemaah menteri. Sepanjang tujuh bulan ini, mereka tidak pernah mempertikai program yang diadakan sama ada untuk Melayu, orang miskin atau berkaitan Islam."Saya tidak menyalahkan sesiapa. Sekiranya pimpinan terdahulu gagal, ia bukan berpunca daripada penyokong," katanya.


PRU DUN : PH-BN yakin tawan dua negeri pembangkang

PUTRAJAYA, 4 Julai - Perdana Menteri, Datuk Seri Anwar Ibrahim melahirkan keyakinan kerajaan Perpaduan pimpinannya mampu mengekalkan tiga negeri yang ditadbir Pakatan Harapan (PH) bahkan mampu menawan dua negeri pembangkang.Menurut Anwar, keyakinan itu berdasarkan kajian di lapangan dilaksanakan pasukannya yang menunjukkan kerjasama PH-BN disenangi rakyat.“Kalau daripada segi BN dan PH kita tentunya tumpu keenam-enam (negeri) tetapi mengikut perkembangan yang ada sekarang setelah semua kajian dibuat, saya lihat tiga negeri ini sangat kuat.“Sekarang kita menjurus kepada dua negeri (ditadbir Pas) dan (negeri mana) itu saya akan umum nanti,” katanya selepas merasmikan pelancaran ‘Buku Adab Perbezaan Pendapat dalam Pengukuhan Perpaduan Nasional.Anwar yang juga presiden PKR menambah, PH dan BN akan merasmikan jentera bersama di Selangor Jumaat ini dalam usaha gabungan itu melancarkan gerak kerja di peringkat akar umbi.PRU DUN kali ini bakal menyaksikan buat pertama kalinya, PH dan BN bergabung bagi menghadapi pilihan raya berkenaan.

(Perdana Menteri, Datuk Seri Anwar Ibrahim)


Tragedi Jeram Air Putih : Mayat kelapan ditemukan

KEMAMAN, 4 Julai- Mayat kelapan mangsa tragedi di Jeram Air Putih, ditemukan kira-kira pukul 3.00 petang tadi.Ketua Polis Daerah Kemaman, Superitendan Hanyan Ramlan mengesahkan mayat Putri Alleya Maisarah Karim, 16 tahun, dijumpai pada jarak dua kilometer dari lokasi kejadian, di sektor A. "Untuk makluman terkini kita telah menemukan satu lagi jenazah pada pukul 3.00 petang daripada maklumat yang kita terima. Pemeriksaan dan hasil siasatan mengesahkan ia merupakan jenazah seorang wanita."Kita bawa balik ke Balai Polis Air Putih dan disahkan ia jenazah Putri Alleya Maisarah Karim, 16 tahun. Jadi setakat ini kita masih lagi mencari lagi dua mangsa, masing-masing seorang lelaki dan wanita yang masih hilang," katanya kepada pemberita di sini.Pengecaman mayat dilakukan oleh waris mangsa.Operasi mencari dan menyelamat (SAR) diteruskan bagi mengesan dua lagi mangsa yang masih hilang, masing-masing Putri Nor Fatin Karim, 14, dan Muhammad Fikri Saliman, 24.Operasi SAR ditangguhkan pada pukul 6.30 petang dan disambung semula pada pukul 8.00 pagi esok.

Sementara itu, jenazah tujuh sekeluarga selesai dimandi dan dikafankan di Hospital Sultanah Nur Zahirah Kuala Terengganu.Jenazah dikebumikan dalam satu liang lahad dan diuruskan pihak Majlis Agama Islam dan Adat Melayu Terengganu.Tujuh van jenazah berkenaan bergerak pada pukul 6.25 petang tadi diiringi polis pengiring bagi melancarkan perjalanan.

Berita berkaitan:Tragedi kepala air Jeram Mawar: Laporan awal bakal siap dalam masa terdekatDua maut, lapan masih hilang tragedi kepala air di Kemaman


Perkasa peranan sektor swasta, manfaat produk sawit

NAIROBI, 4 Julai -Malaysia komited menyediakan produk minyak sawit dengan harga yang berpatutan kepada pengguna di Afrika.Menurut Timbalan Perdana Menteri, Datuk Seri Fadillah Yusof, ia selari peranan penting Kenya sebagai destinasi kelima terbesar bagi pasaran eksport minyak sawit negara.Menerusi ucaptama di Malaysia Palm Oil Forum-East African Region 2023 (MPOF 2023) di Nairobi Kenya, Datuk Seri Fadillah yang juga Menteri Perladangan dan Komoditi menggalakkan peranan sektor swasta kedua-dua negara untuk memanfaatkan pelbagai peluang perniagaan bagi produk hiliran sawit."Saya percaya terdapat peluang besar bagi sektor swasta bagi kedua-dua negara untuk meneliti semula kaedah perniagaan serta kerjasama menerokai laluan bagi mengembangkan perniagaan minyak sawit."Forum ini sebagai langkah bagi menerokai bidang baharu kerjasama dan memantapkan perdagangan bilteral antara Malaysia dan Kenya" katanya di sini.Sementara itu Kementerian Datuk Seri Fadillah Yusof menerusi Perladangan dan Komoditi menyatakan komitmen tinggi untuk melaksanakan Program Biodiesel B20.Biarpun berdepan cabaran, ia diyakini dapat direalisasikan secara berfasa selaras misi pelepasan karbon sifar bersih 2050."Sudah tentu ia menjadi cabaran kepada pemain industri bagi bertukar sehinggalah kita menstrukturkan subsidi minyak negara."Sebagai contoh, Indonesia, mereka terpaksa imort, jadi kos minyak menjadi mahal. "Dunia kini sedang berkata tentang alam sekitar. Jadi biodiesel sebenarnya ke arah karbon ekonomi bagi mengurangkan pelepasan gas", katanya.

(Menteri Perladangan dan Komoditi, Datuk Seri Fadillah Yusof)


Kes jenayah di Labuan menunjukkan penurunan

LABUAN, 4 Julai- Polis Diraja Malaysia (PDRM) Labuan berjaya menyelesaikan 86 daripada 111 kes jenayah pada tahun 2022. Ia melibatkan kes jenayah kekerasan dan jenayah harta benda.Ketua Polis Daerah Labuan Superintenden Ahmad Jawila berkata, "sepanjang tiga tahun sejak 2020, statistik jenayah indeks di wilayah ini mencatatkan penurunan." Menurut Ahmad Jawila, jumlah kes jenayah direkodkan pada tahun 2020 ialah 185 kes, tahun 2021, (141) manakala tahun 2022, (111). "Kejayaan penurunan statistik itu adalah kerjasama pelbagai pihak, khususnya agensi-agensi kerajaaan, komuniti dan juga pemimpin masyarakat di pulau ini," katanya ketika mengadakan kunjungan hormat kepada Ketua Pegawai Eksekutif Perbadanan Labuan, Rithuan Mohd Ismail di Wisma Perbadanan Labuan. Penghargaan turut diberikan kepada ketua-ketua jabatan atas komitmen dan kerjasama ketika Rithuan berkhidmat di IPD Labuan.Dalam perkembangan lain, Superintenden Ahmad akan berpindah tugas dan dinaikkan pangkat sebagai Penolong Pesuruhjaya Polis (ACP) di IPK Sabah. Timbalan Ketua Polis Labuan DSP Ibrahim Mohd Ghani turut dinaikkan pangkat kepada Superintenden dan akan berpindah tugas baharu di ESSCOM.Manakala Ketua Cawangan Khas (KCK) Labuan, DSP Sony Ewai Anak Joeng turut berpindah tugas ke IPK Sarawak.


Maritim Malaysia tahan tiga nelayan warga Myanmar

KUALA KURAU, 4 Julai- Agensi Penguatkuasaan Maritim Malaysia (Maritim Malaysia), menahan sebuah bot bersama tiga nelayan warga Myanmar di kedudukan 8.7 batu nautika barat Pulau Terong di sini semalam.Pengarah Zon Maritim Kuala Kurau Komander Maritim Mohamad Najhan Azman Hamid menerusi kenyataan memaklumkan, "semasa melaksanakan rondaan rutin di perairan larut matang, pihaknya mengesan sebuah bot di kawasan tersebut."Hasil pemeriksaan mendapati, seramai tiga kru nelayan warga Myanmar termasuk tekong masing- masing berumur 21 hingga 40 tahun tidak memiliki dokumen pengenalan diri yang sah.Bagaimanapun, bot berkenaan memiliki lesen yang sah tetapi tidak diusahakan sendiri oleh pemiliknya serta tiada kebenaran menggajikan pekerja warga asing.Kesemua nelayan, bot serta peralatan menangkap ikan dibawa ke Jeti Zon Maritim Kuala Kurau untuk tindakan lanjut.Kes disiasat di bawah Seksyen 6(1)(C) Akta Imigresen 1959/63 kerana tidak memiliki dokumen pengenalan diri yang sah dan Seksyen 8(b) Akta Perikanan 1985 kerana melanggar syarat sah lesen.

(Bot yang ditahan Maritim Malaysia di Pulau Terong/Foto Maritim Malaysia)


Kerajaan Perpaduan sentiasa tinggikan syiar Islam, pertahan hak dan keadilan rakyat

PUTRAJAYA, 4 Julai- Kerajaan Perpaduan akan terus meninggikan syiar Islam serta mempertahankan hak dan keadilan setiap warganegara. Menurut Perdana Menteri Datuk Seri Anwar Ibrahim, beliau akan menggunakan mandat dan amanah yang diberikan rakyat untuk terus menyelamatkan bangsa, agama dan negara."Saya sebagai orang muslim tentunya ada tanggungjawab kepada orang Islam tapi saya juga tahu sebagai pemimpin di Malaysia dengan warganegara, saya akan pertahankan hak mereka."Saya tetap meninggikan syiar Islam, pastikan penghayatan lebih bermakna dan saya juga tetap pertahankan hak dan keadilan kepada setiap warganegara termasuk yang bukan Islam," katanya pada Majlis peluncuran buku Adab Perbezaan Pendapat dalam Islam karya Dr. Taha Jabir Al-Alwani di sini.


Malaysia belum ke arah gubal undang-undang syarikat media sosial

PUTRAJAYA, 4 Julai- Malaysia belum ke arah untuk menggubal undang-undang bagi memastikan syarikat media sosial bertanggungjawab terhadap kegagalan menghapus maklumat salah dan palsu daripada platform seperti yang dilaksana Australia. Bagaimanapun kerajaan akan terus melaksanakan libat urus yang konsisten serta proaktif bersama penyedia perkhidmatan platform media sosial. "Kita lihat terutama daripada aspek penipuan, isu jenayah yang timbul dan sebarang isu lain. Kita harap libat urus sedemikian dengan penyedia platform media soial akan bertambah baik dan kita harap kerjasama itu memadai dan mencukupi. "Kerjasama bagi menangani platform e-dagang yang menjual produk yang melanggar undang-undang amat penting. Pemahaman undang-undang tempatan dalam negara kita sangat penting untuk mana-mana platform beroperasi," katanya kepada pemberita dalam sidang media Hari Apresiasi Industri Kurier 2023 di sini.Menurut Fahmi, sebarang isu perlanggaran undang-undang garis panduan media sosial akan diatasi dan diselesaikan secara baik. Australia dilapor bersedia menggubal undang-undang itu bagi memastikan syarikat media sosial bertanggungjawab menghapuskan maklumat salah dan palsu daripada platform mereka.


Dakwaan rasuah di KLIA, SPRM ambil keterangan tiga individu

KUALA LUMPUR, 4 Julai- Suruhanjaya Pencegahan Rasuah Malaysia (SPRM) telah mengambil keterangan saksi daripada tiga individu termasuk seorang kenamaan yang terlibat dalam insiden kekecohan di Lapangan Terbang Antarabangsa Kuala Lumpur (KLIA).Siasatan menyeluruh sedang dijalankan bagi mengesahkan kes berkenaan. Selain keterangan saksi kenamaan berkenaan, keterangan dua saksi utama warga China juga telah diambil.Beberapa pegawai Jabatan Imigresen Malaysia yang terlibat juga akan dipanggil untuk memberi keterangan. Ketua Pesuruhjaya SPRM Tan Sri Azam Baki, mengesahkan kes disiasat mengikut Seksyen 16 (a) Akta SPRM 2009.Sementara itu, Jabatan Pendaftaran Negara (JPN) mengambil serius siasatan yang sedang dijalankan, berhubung dakwaan amalan rasuah dan salah guna kuasa yang dilaporkan melibatkan petugas jabatan itu.Kenyataan Ketua JPN Zamri Misman berkata, "JPN tidak akan berkompromi terhadap sebarang amalan rasuah dan salah guna kuasa." Malah jabatan itu komited menangani gejala rasuah di peringkat jabatan dengan melaksanakan pelbagai program pengukuhan integriti petugas.


Elak tuduhan rambang berterusan, hapus golongan 'kacang hantu' - Ahmad Zahid

PUTRAJAYA, 4 Julai- Siasatan terhadap Jabatan Imigresen Malaysia (JIM) dan Jabatan Pendaftaran Negara (JPN) berhubung dakwaan amalan rasuah dan salah guna kuasa adalah wajar.Menurut Timbalan Perdana Menteri Datuk Seri Dr Ahmad Zahid Hamidi, ia mampu mengelak tuduhan rambang berterusan selain menghapuskan kewujudan golongan 'kacang hantu' di kedua-dua jabatan bawah Kementerian Dalam Negeri (KDN)."Jadi, untuk mengelakkan pertuduhan berterusan, perdana menteri mengambil langkah supaya siasatan dilakukan. Jika ianya benar, perkara itu mesti diperbaiki, jika sebaliknya, pencerahan perlu dilakukan. "Kita tidak wajar melakukan tuduhan secara rambang dan dalam perkara ini yang penting ialah keberkesanan terhadap langkah-langkah yang dilakukan oleh kedua-dua agensi atau jabatan berkenaan, kerana memang mungkin ada kacang-kacang hantu yang merosakkan jabatan," katanya kepada pemberita di sini.


11 negeri di Semenanjung Malaysia terlibat LTDL 2023

PUTRAJAYA, 4 Julai- Perlumbaan berbasikal jelajah, Le Tour de Langkawi (LTDL 2023) bakal kembali menggegarkan Malaysia kurang tiga bulan lagi.Bagi penganjuran kali ini, perlumbaan akan melibatkan 11 buah negeri di semenanjung Malaysia kecuali Perlis.Menurut Menteri Belia dan Sukan Hannah Yeoh, pihaknya dan Majlis Sukan Negara (MSN) telah cuba memanfaatkan sebaik mungkin kos yang diperuntukkan bagi menambah lagi kemeriahan perlumbaan tersebut."Dengan kos RM8 juta peruntukan oleh kabinet dan kementerian belia dan sukan (kbs), kita sehabis baik cuba sebanyak negeri yang boleh. Jadi kali ini semua negeri terlibat kecuali Perlis."Bagaimanapun kita sudah cuba sehabis baik untuk LTDL kali ini," katanya kepada pemberita di sini.Perlumbaan LTDL kali ini akan melibatkan jarak keseluruhan sejauh 1,280 kilometer dan dijadualkan berlangsung bermula 23 hingga 30 September membabitkan lapan peringkat perlumbaan.Sementara itu, LTDL kali ini dijangka akan diserikan lagi dengan penyertaan tiga pasukan bertaraf dunia.Ketua Pengarah MSN Datuk Ahmad Shapawi Ismail berkata, setakat ini tujuh pasukan berstatus profesional, 11 pasukan benua dan satu pasukan Kebangsaan Malaysia telah mengesahkan penyertaan."Sebanyak 70 pasukan sudah mengesahkan penyertaan, 11 pasukan benua dah confirm dan tiga pasukan dunia kita tengah tunggu mereka habis Tour de France," katanya.Menurut Ahmad Shapawi, ketiadaan Langkawi dalam peta perlumbaan kali ini, disebabkan tambahan kos yang agak tinggi antaranya dari aspek logistik dan faktor laluan yang kurang selesa.MSN sebelum ini pernah menjadi penganjur pada tahun 2012 sehingga 2014.


Harga lantai dan pelesenan industri kurier diteliti

PUTRAJAYA, 4 Julai- Isu harga lantai dan pelesenan industri kurier perlu diteliti untuk memastikan sektor itu terus kompetitif, demikian dinyatakan Menteri Komunikasi dan Digital Fahmi Fadzil.Fahmi menjelaskan, penyelarasan dalam pengendalian perlu bergerak seiring termasuk isu pendapatan pekerja dan kos yang tidak membebankan pengguna."Apa jua keputusan perlu diambil kira kemampanan industri dan juga tidak membebankan pengguna. Jadi, ia mesti seiring dengan satu penyelerasan dalam pengendalian industri. "Saya juga berhasrat untuk adakan pertemuan dengan pihak Persatuan Pengangkutan Ekspres Malaysia (AMEC) dan Ketua Pegawai Eksekutif (CEO) syarikat kurier supaya mereka dapat sampaikan pandangan hasrat, harapan mereka. Bulan 10 nanti akan ada pembentangan belanjawan 2024, jadi saya ingin pastikan industri ini kekal kompetitif," katanya kepada pemberita selepas Hari Apresiasi Industri Kurier 2023 di sini. Beberapa aspek berkaitan industri kurier juga perlu diteliti bersama agensi lain termasuk Suruhanjaya Persaingan Malaysia (MyCC) termasuk berkaitan automasi, pengendalian data secara selamat dan cermat, serta isu price dumping yang memberi persaingan dalam industri.


JPN ambil serius dakwaan rasuah, salah guna kuasa petugas

KUALA LUMPUR, 4 Julai- Jabatan Pendaftaran Negara (JPN) ambil serius siasatan dakwaan rasuah dan salah guna kuasa membabitkan petugasnya.Ketua Pengarah JPN Zamri Misman berkata, "pihak kami tidak akan berkompromi dengan kesalahan berkenaan."Bagaimanapun usaha akan diteruskan bagi memperkukuh integriti warga kerja jabatan itu termasuk menambah baik prosedur pengeluaran dokumen-dokumen pengenalan diri secara berterusan.Perkara itu dilakukan bagi menghapuskan sebarang ruang penyelewengan dan salah guna kuasa.Zamri turut mengingatkan orang ramai agar, "tidak percaya sebarang tawaran perkhidmatan daripada pihak tidak bertanggungjawab yang mengenakan bayaran untuk sebarang urusan dengan JPN."Ia berikutan tiada ejen atau orang tengah dilantik JPN bagi tujuan itu.


FAMA terima peruntukan tambahan RM43 juta

PUTRAJAYA, 4 Julai- Peruntukan tambahan bernilai RM43 juta disalur kepada Lembaga Pemasaran Pertanian Persekutuan (FAMA) untuk pelaksanaan program Jualan Rahmah.Perkara itu selari dengan komitmen berterusan kerajaan bagi membantu rakyat mendepani cabaran kos sara hidup.Program anjuran Kementerian Perdagangan Dalam Negeri dan Kos Sara Hidup Malaysia (KPDN) itu dijangka akan diadakan di 5,000 lokasi mulai Julai hingga Disember.Bagaimanapun daripada jumlah itu, 2,500 daripadanya membabitkan kawasan-kawasan baharu.Menurut Timbalan Perdana Menteri Datuk Seri Dr Ahmad Zahid Hamidi, "untuk tahun depan, kita harap pada suku ketiga tahun 2024, pencapaian 10,000 lokasi disasarkan untuk dicapai. "Manakala KPDN sendiri telah mensasarkan jualan langsung ini untuk 222 kawasan Parlimen," katanya kepada pemberita di sini.Ahmad Zahid turut memaklumkan, KPDN diperuntukkan RM100 juta, untuk melaksana program jualan langsung barangan keperluan dengan tawaran diskaun hingga 30%.


Jenazah Abdul Ghapur selamat dikebumi

LIKAS, 4 Julai -Jenazah Bekas Timbalan Ketua Menteri Sabah - Datuk Seri Abdul Ghapur Salleh selamatdikebumi di Tanah Perkuburan Islam Kampung Likas, pagi tadi.Allahyarham menghembuskan nafas terakhir pada usia 80 tahun di Hospital Gleneagles, Kota Kinabalu; tengah malam tadi.Solat jenazah diadakan di Majis Jamek Kampung Likas.Allahyarham yang memulakan karier politiknya pada awal 1970an pernah memegang pelbagai portfolio penting.Ini termasuk Menteri Komunikasi dan Kerja Raya Sabah, selain Ahli Parlimen Kalabakan.Sementara itu, Perdana Menteri menerusi Facebooknya, mengucapkan takziah kepada keluarga Allahyarham Datuk Seri Abdul Ghapur Salleh.Datuk Seri Anwar Ibrahim menyatakan, jasa dan pengorbanan Allahyarham akan sentiasa dikenang.Beliau berdoa, agar Allahyarham ditempatkan dalam kalangan insan beriman dan beramal soleh.


'Geopark To School' tarik minat pelajar kenali Langkawi

LANGKAWI, 4 Julai -Elemen geopark diperkenal di peringkat sekolah bagi memudahkan pelajar untuk memahami dan menerimanya.Modul yang dikenali sebagai "Geopark To School' itu merupakan inisiatif Lembaga Pembangunan Langkawi (LADA) dengan kerjasama Pejabat Pendidikan Daerah Langkawi.Modul Geopark tersebut telah bermula sejak 10 bulan yang lalu dan dilengkapi dalam dwibahasa dan digunakan semasa aktiviti ko-kurikulum.Selain itu modul berkenaan turut diterjemah ke dalam bentuk ilustrasi yang mampu menarik minat pelajar untuk mempelajarinya.Menurut Timbalan Ketua Pegawai Eksekutif LADA bahagian Perancangan dan Pembangunan, Wan Kamarul Faisal Wan Kamardin, modul tersebut mampu memberi maklumat asas berkaitan Geopark selain berguna buat para pelancong."Dengan adanya modul ini di semua sekolah, guru dan para pelajar mendapat maklumat berkaitan Geopark secara seragam."Maklumat ini menjadi mesej yang boleh disampaikan kepada pelancong", katanya kepada pemberita sempena Majlis Pelancaran Geopark To School di Sekolah Kebangsaan (SK) Kilim di sini.Dalam pada itu, Guru Besar SK Kilim, Noor Ismawati Ismail menyambut baik modul Geopark yang diguna pakai di semua sekolah di pulau pelancongan itu."Pada pandangan saya dengan adanya modul sebegini, ia akan memudahkan para guru bagi memperkenalkan Geopark kepada murid-murid", katanya ketika ditemui pemberita.

(Timbalan Ketua Pegawai Eksekutif LADA bahagian Perancangan dan Pembangunan, Wan Kamarul Faisal Wan Kamardin)


297 individu terima Darjah Kebesaran, Bintang dan Pingat Persekutuan 2022

(Yang di-Pertuan Agong dan Raja Permaisuri Agong berkenan berangkat pada Istiadat Pengurniaan Darjah Kebesaran, Bintang dan Pingat Persekutuan/BERNAMA)

KUALA LUMPUR, 4 Julai- Seramai 297 individu menerima Darjah Kebesaran, Bintang dan Pingat Persekutuan 2022 sempena Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.

Turut berangkat ke istiadat berkenaan, Raja Permaisuri Agong Tunku Hajah Azizah Aminah Maimunah Iskandariah.Pengarah Urusan Kumpulan Malaysia Aviation Group (MAG), Datuk Izham Ismail dan pelakon veteran Datuk Fauziah Nawi mendahului senarai penerima dengan dikurniakan Darjah Panglima Jasa Negara yang membawa gelaran Datuk.

(Yang di-Pertuan Agong berkenan mengurniakan Darjah PJN kepada Datuk Izham Ismail dan Datuk Fauziah Nawi di Istana Negara/BERNAMA)

Sementara itu, Setiausaha Sulit Kanan kepada Yang di-Pertuan Agong, Datuk Nazim Mohd Alim dikurniakan Darjah Panglima Setia Diraja yang turut membawa gelaran sama. Seramai 14 individu yang menerima Darjah Johan Mangku Negara, sementara 17 lagi dikurniakan Darjah Johan Setia Mahkota.Bagi Bintang Kesatria Mangku Negara, diberikan kepada 58 penerima, manakala Bintang Kesatria Setia Diraja,15 penerima dan Bintang Mangku Negara seramai 75 individu.Dalam majlis sama, Yang di-Pertuan Agong turut berkenan menganugerahkan Pingat Pangkuan Negara kepada 72 individu, sementara 43 individu lagi menerima Pingat Bentara Setia Diraja. Turut hadir dalam istiadat berkenaan, Menteri Pertahanan Datuk Seri Mohamad Hasan dan Menteri Pembangunan Kerajaan Tempatan, Nga Kor Ming.


RTM lantik 148 panel penilai percepat proses pitching

(Ketua Pengarah Penyiaran, Suhaimi Sulaiman pada Sesi Taklimat Panel Penilai Pitching (Swasta Baharu dan Sambung Siri) hari ini)

ANGKASAPURI KOTA MEDIA, 4 Julai- Radio Televisyen Malaysia (RTM) terus komited untuk menghasilkan kandungan yang lebih baik dan menarik untuk tontonan umum.

Ke arah itu, pada sesi saringan Perolehan Pembekalan Program Televisyen Tempatan (Swasta & Baharu dan Sambung Siar) Tahun 2023 yang akan bermula esok sehingga 17 Julai ini, seramai 148 panel penilai telah dilantik untuk membuat saringan kertas cadangan program TV terbitan syarikat produksi tempatan.

Daripada jumlah itu, 69 orang merupakan panel yang dilantik daripada kalangan petugas RTM dan selebihnya 79 orang, penilai luar, merangkumi pelbagai latar belakang termasuk ahli akademik, kakitangan kerajaan dari agensi luar RTM.

Mereka akan meneliti dan menyaring sebanyak 1,558 tajuk cadangan dari 907 buah syarikat tempatan.

Menurut Ketua Pengarah Penyiaran, Suhaimi Sulaiman kepercayaan yang diberi kepada panel terpilih bukan sahaja dapat membawa lebih banyak pembaharuan kepada kandungan Program TV Tempatan Swasta Baharu dan Sambung Siri, malah menaikkan nama RTM ke peringkat antarabangsa.

"Dari segi kualiti dan dari segi banyak pembaharuan, bukan sahaja jalan cerita tetapi juga dari segi teknologi, dari segi 'look and feel' dan sebagainya supaya apabila orang hendak tengok sesuatu yang berkualiti, benda yang pertama ada dalam pemikiran mereka adalah RTM," kata Suhaimi selepas Sesi Taklimat Panel Penilai Perolehan Pembekalan Program Televisyen (TV) Tempatan (Swasta Baharu dan Sambung Siar) Tahun 2023 Fasa 1, 2023/2024 di sini.

Tambahnya, perolehan rancangan TV telah ditambah baik, menggunakan kaedah Request for Proposal (RFP) melalui proses saringan idea (pitching) bagi Program TV Tempatan Swasta Baharu dan Sambung Siri.

“Pelbagai usaha telah dilaksanakan oleh RTM untuk menambah baik kaedah perolehan program TV agar bersifat lebih adil, telus, value for money ( dan dapat membantu industri kreatif tempatan untuk berkembang maju,” tambah Suhaimi.

Proses pitching adalah saluran tepat bagi jabatan untuk menyaring proposal dan syarikat yang ingin ‘menjual’ idea mereka kepada stesen media kerajaan selain menjadi platform, membantu industri kreatif tempatan seterusnya mencipta ekosistem yang mampu memacu industri ini menjadi penyumbang Keluaran Dalam Negara Kasar (KDNK).

Artikel berkaitanTambah panel penilai untuk percepat proses 'pitching' - KP RTM

(Suhaimi berkata perolehan rancangan TV RTM ditambah baik, percepat proses saringan pembekalan program TV)


Kanak-kanak maut jatuh dari tingkat 10 kondominium

LABUAN, 4 Julai- Seorang kanak-kanak perempuan, warga tempatan berusia 12 tahun maut dipercayai terjatuh dari tingkat 10 sebuah kondominium awal pagi ini.Menurut Ketua Polis Daerah Labuan, Superintenden Ahmad Jawila, pihaknya menerima maklumat mengenai kejadian itu pada jam 5.28 pagi.Siasatan mendapati mangsa tinggal di tingkat 10 bangunan berkenaan dipercayai telah terjatuh dari bahagian tepi bangunan berpagar berdekatan dengan lif kondominium tersebut. "Pegawai perubatan telah hadir ke lokasi pada kira-kira 7.42 pagi dan mengesahkan mangsa telah meninggal dunia. Mangsa telah dibawa ke Hospital Labuan dan di diserahkan ke Unit Forensik untuk proses bedah siasat," katanya.

(Ketua Polis Daerah Labuan, Superintenden Ahmad Jawila)

Katanya siasatan awal mendapati kejadian tidak melibatkan unsur jenayah dan kematian diklasifikasikan sebagai mati mengejut.Orang ramai yang melihat kejadian tersebut diminta untuk tampil memberi maklumat di mana-mana balai polis berdekatan atau berhubung dengan Ibu Pejabat Polis Daerah (IPD) Labuan.


Sasaran 5,000 mesin layan diri IPR, mampu dicapai tahun ini

PUTRAJAYA, 4 Julai- Kerajaan optimis sasaran penempatan sebanyak 5,000 mesin layan diri di bawah Inisiatif Pendapatan Rakyat (IPR) mampu dicapai tahun ini, meskipun proses pelaksanaan IPR mencabar.Menteri Ekonomi Rafizi Ramli berkata, 10,000 pemohonan yang diterima sedang disemak secara berperingkat berikutan padanan perlu dilaksanakan antara tempat tinggal pemohon dan lokasi kemudahan itu ditawarkan.

"Bila kita tawarkan tidak tentu terima. apabila kita tahu kerana kita kena sesuaikan, contohnya mesin layan diri di MRT Bangsar, jadi kita akan cari pemohon yang berada di radius tertentu untuk mereka terima atau tidak", katanya.Setakat ini, sebanyak 100 buah mesin layan diri telah melalui proses perolehan dan beroperasi di tempat awam secara berperingkat.Beliau berkata demikian selepas Majlis Perjumpaan Menteri Ekonomi bersama Warga Kementerian Ekonomi di Putrajaya.


Melaka bentang RUU Antilompat Parti

(Datuk Seri Ab Rauf selepas meninjau lokasi pelaksanaan inisiatif 'No Right Turn' dan keadaan trafik di Persimpangan Stadium Hang Jebat, Lebuh Sungai Udang-Paya Rumput- Ayer Keroh)

KRUBONG, 4 Julai- Melaka akan membentangkan Rang Undang-undang (RUU) Antilompat Parti bagi melarang Ahli Dewan Undangan Negeri (ADUN) bertukar parti.Menurut Ketua Menteri, Datuk Seri Ab Rauf Yusoh, keputusan itu selari dengan tindakan Dewan Rakyat di peringkat Parlimen yang telah meluluskan RUU berkenaan pada Julai tahun lalu.RUU itu akan dibentangkan dalam sidang DUN pada akhir bulan ini."Sidang DUN yang akan datang ini kita akan bentangkan mengenai Akta Antilompat Parti seperti yang dibentangkan di Parlimen. Melaka akan mengambil langkah kali ini untuk dibentangkan dalam sidang DUN. "Mengikut apa yang telah diputuskan oleh pucuk pimpinan," kata Ab Rauf selepas meninjau lokasi pelaksanaan inisiatif 'No Right Turn' dan keadaan trafik di Persimpangan Stadium Hang Jebat, Lebuh Sungai Udang-Paya Rumput- Ayer Keroh (SPA) di sini.Dalam pada itu mengenai pilihan raya melibatkan enam negeri termasuk Negeri Sembilan, beliau yang juga Pengerusi Badan Perhubungan UMNO Negeri berkata UMNO Melaka juga akan menghantar bantuan jentera pilihan raya.Antara kawasan yang dikenal pasti ialah Dewan Negeri Rembau, Port Dickson dan Tampin.

(Pelaksanaan inisiatif 'No Right Turn' dan keadaan trafik di Persimpangan Stadium Hang Jebat, Lebuh Sungai Udang-Paya Rumput- Ayer Keroh)


Projek 'No Right Turn', penutupan jalan di persimpangan Stadium Hang Jebat

KRUBONG, 4 Julai- Kajian terperinci projek rintis pelaksanaan ‘No Right Turn’ atau penutupan jalan masuk ke sebelah kanan yang akan dilaksanakan di Persimpangan Stadium Hang Jebat, Melaka akan dirumus dalam masa sebulan.Menurut Ketua Menteri, Datuk Seri Ab Rauf Yusoh bagaimanapun pelaksanaan itu hanya akan dibuat pada waktu puncak iaitu bermula jam 6.00 hingga 9.00 pagi dan 4.00 petang hingga 7.00 malam.

(Ketua Menteri, Datuk Seri Ab Rauf Yusoh)

"Saya akan mengadakan dua kali lagi mesyuarat mungkin dalam tempoh 30 hari selepas ini baru kita akan laksanakan kerana kita juga perlu memberitahu kepada masyarakat tentang pemikiran bahawa beberapa jalan ini tidak lagi ada jalan belok ke kanan dan pemikiran ini perlu diberikan dan jalan alternatif untuk mereka belok ke kanan juga telah disediakan Jabatan Kerja Raya (JKR)", katanya.

Beliau berkata demikian selepas melakukan tinjauan lokasi pelaksanaan inisiatif itu di Persimpangan Stadium Hang Jebat, Lebuh Sungai Udang dan Paya Rumput-Ayer Keroh (SPA).Tinjauan bersama Jawatankuasa pemantauan kesesakan jalan raya itu bertujuan untuk meneliti alternatif terbaik penyuraian trafik di kawasan berkenaan dan kesannya kepada pengguna."Kita akan kaji sebenarnya ke mana arah pengguna trafik ini pergi selepas ditutup dan tentunya kita akan buat sedikit penambahbaikan terutamanya fasa lampu isyarat. Tumpuan kita adalah di persimpangan Hang Jebat, manakala kita akan melihat kesan daripada penutupan itu kepada dua simpang sahaja iaitu persimpangan Krubong dan persimpangan Gangsa", katanya.Terdahulu, laluan berkenaan dilaporkan mengalami kesesakan padat khususnya pada waktu puncak susulan tindakan pemandu menggunakan laluan kanan untuk membuat pusingan U.


KUALA LUMPUR, 4 Julai- Dagangan Bursa Malaysia dibuka rendah sedikit hari ini walaupun Wall Street mempamerkan kenaikan semalaman menjelang cuti umum Hari Kemerdekaan Amerika Syarikat (AS) hari ini, kata seorang penganalisis.Pada 9.10 pagi, FTSE Bursa Malaysia KLCI (FBM KLCI) turun 1.44 mata kepada 1,394.45 daripada 1,395.89 pada penutup Isnin.Indeks utama susut 2.33 mata pada pembukaan untuk mencatatkan paras 1,393.56.Pasaran yang lebih luas menyaksikan kaunter rugi mendahului kaunter untung 137 berbalas 131, manakala 220 kaunter tidak berubah, 1,757 tidak diniagakan dan 27 yang lain digantung.Jumlah dagangan 129.63 juta unit bernilai RM61.16 juta.Menurut Naib Presiden Penyelidikan Ekuiti Rakuten Trade Sdn Bhd Thong Pak Leng, keuntungan yang diraih kebanyakannya dilonjakkan oleh saham berkaitan kecerdasan buatan apabila Nasdaq menambah 29 mata manakala Purata Perindustrian Dow Jones naik 11 mata walaupun hasil 10 tahun AS ditutup lebih tinggi pada 3.858 peratus.Di dalam negara pula, beliau berkata FBM KLCI menambah 19 mata kepada hampir 1,400 semalam dirangsang oleh belian meluas melibatkan saham wajaran tinggi di tengah-tengah prestasi serantau yang lebih kukuh."Kami menjangkakan FBM KLCI berada dalam aliran julat 1,395-1,405 hari ini," katanya.Dalam kalangan saham wajaran tinggi, Tenaga Nasional menambah satu sen kepada RM9.11, Maybank dan CIMB masing-masing susut satu sen menjadi RM8.74 dan RM5.15 manakala Public Bank lemah tiga sen kepada RM3.91dan IHH Healthcare tidak berubah pada RM5.88. Bagi saham aktif, G Capital menambah lapan sen kepada 53.5 sen, Computer Forms menambah satu sen kepada 19 sen, Bumi Armada kehilangan satu sen menjadi 49 sen manakala Tanco dan MAG Holdings tidak berubah pada 52 sen dan 20 sen.Di papan indeks, Indeks FBM Emas susut 7.40 mata kepada 10,265.15, Indeks FBMT 100 pula 8.01 mata lebih rendah pada 9,966.29 dan Indeks FBM ACE kerugian 5.30 mata untuk mencatatkan paras 5,110.28.Indeks FBM 70 menguncup 1.13 mata kepada 13,530.50 tetapi Indeks FBM Emas Syariah peroleh 8.28 mata kepada 10,543.16.Mengikut sektor, Indeks Perkhidmatan Kewangan turun 38.96 mata kepada 15,479.12 dan Indeks Tenaga berkurangan 2.15 mata kepada 785.99.

Bagaimanapun, Indeks Perladangan menokok 28.21 mata kepada 6,855.69 dan Indeks Produk dan Perkhidmatan Perindustrian susut 0.12 mata menjadi 158.78. -BERNAMA

(Bursa Malaysia rendah sedikit sesi pembukaan dagangan)


Bekas Timbalan Ketua Menteri Sabah, Abdul Ghapur meninggal dunia

(Datuk Seri Panglima Abdul Ghapur Salleh/ FB USNO Online)

TAWAU, 4 Julai - Bekas Timbalan Ketua Menteri Sabah dan Ahli Parlimen Kalabakan Datuk Seri Abdul Ghapur Salleh, 80, meninggal dunia di Hospital Gleneagles, Kota Kinabalu pada pukul 12.07 tengah malam tadi.Bekas Setiausaha UMNO Kalabakan Mohd Ayaz Khan ketika dihubungi mengesahkan perkara berkenaan dan menyifatkan ahli politik veteran itu sebagai pemimpin yang berjasa."Saya dalam perjalanan ke Kota Kinabalu untuk hadir ke pengebumian arwah. Saya difahamkan arwah mempunyai pelbagai penyakit antaranya masalah buah pinggang," katanya.Sementara itu, anak perempuan Allahyarham, Noraini Abdul Ghapur berkata jenazah bapanya dijangka dikebumikan di Tanah Perkuburan Islam Kampung Likas, Kota Kinabalu pagi ini."Jenazah akan disolatkan di Masjid Jamek Kampung Likas, pada pukul 9.30 pagi," katanya.Abdul Ghapur memulakan karier politiknya pada awal 1970-an dengan menyertai Parti Berjaya dan bertanding di kerusi Dewan Undangan Negeri Merotai, Tawau pada pilihan raya 1976 tetapi kalah.Namun beliau berjaya menyandang kerusi itu pada pilihan raya 1981 yang kemudiannya kerusi berkenaan dipertahankan pada 1985 atas tiket Barisan Nasional (BN).Abdul Ghapur menjadi Ahli Parlimen Kalabakan sejak 2004 hingga 2018 atas tiket BN, namun tewas mempertahankan kerusi itu pada Pilihan Raya Umum ke-14.Beliau menjadi Timbalan Ketua Menteri antara 1995 hingga 1997 dan pernah menjawat pelbagai jawatan dalam Kabinet negeri termasuk Menteri Kewangan Sabah serta Menteri Komunikasi dan Kerja Raya Sabah. - BERNAMA


(Mangsa disahkan meninggal dunia oleh petugas Kementerian Kesihatan di lokasi kejadian)

PASIR PUTEH, 4 Julai- Seorang lelaki warga emas yang juga merupakan pencari madu lebah maut selepas tersangkut di atas pokok tualang setinggi 24 meter di Kampung Cabang Tongkat, Pasir Puteh, Kelantan, semalam.Pengarah Jabatan Bomba dan Penyelamat (JBPM) Kelantan, Penolong Pesuruhjaya Bomba (PPjB), Zainal Madasin berkata 17 anggota dari Balai Bomba dan Penyelamat Pasir Puteh bergegas ke lokasi kejadian sebaik menerima panggilan kecemasan sekitar 1.00 tengah hari.Menurut beliau, setibanya di lokasi, anggota mendapati mangsa, Che Hussin Hassan, 62, tersangkut di atas pokok tersebut dalam keadaan tidak sedarkan diri.Katanya anggota bomba mengambil masa lebih enam jam sebelum mangsa berjaya dibawa turun pada pukul 7.20 malam.Zainal menerusi satu kenyataan media berkata, mangsa disahkan meninggal dunia oleh petugas Kementerian Kesihatan di lokasi kejadian.Mayat mangsa diserahkan kepada pihak polis untuk tindakan selanjutnya.

(Pencari madu lebah maut tersangkut pokok tualang)


Teroka potensi di Kenya, kembangkan industri minyak sawit negara

(Timbalan Perdana Menteri merangkap Menteri Perladangan dan Komoditi, Datuk Seri Fadillah Yusof tiba di Nairobi, Kenya pada pukul 8.34 malam waktu tempatan)

NAIROBI, 4 Julai- Misi meneroka potensi pengembangan eksport minyak sawit di pasaran Afrika Timur diteruskan, dengan kunjungan Timbalan Perdana Menteri Datuk Seri Fadillah Yusof ke Nairobi, Kenya bermula 3 hingga 7 Julai.  Beliau yang juga Menteri Perladangan dan Komoditi, akan menyampaikan ucaptama dan merasmikan Malaysian Palm Oil Forum-East Africa Region 2023.  Malaysian Palm Oil Forum-East Africa Region 2023 merupakan platform mempamerkan kepakaran Malaysia dalam industri minyak sawit dan meneroka peluang kerjasama dengan negara-negara Afrika Timur. Pesuruhjaya Tinggi Malaysia ke Kenya Ruzaimi Mohamad berkata, ia memfokuskan komitmen Malaysia dalam mempromosi pengeluaran minyak sawit mampan dan memperkukuhkan hubungan ekonomi dengan Kenya selain negara Afrika lain.

(Pesuruhjaya Tinggi Malaysia ke Kenya Ruzaimi Mohamad)

"Selain pemain-pemain industri minyak sawit yang penting di Kenya, forum tersebut juga dijangka disertai oleh pemain-pemain industri dari negara-negara Afrika yang lain antaranya Ghana, Nigeria, Rwanda, Tanzania, Uganda, Zambia dan Zimbabwe. "Saya berharap penganjuran forum ini akan meyakinkan pihak-pihak yang masih belum tahu atau masih ragu dengan kebaikan serta potensi besar industri minyak sawit", katanya."Kita ingin melihat nilai eksport yang lebih tinggi ke Kenya serta negara-negara Afrika Timur selepas forum ini diadakan," katanya.Mengetuai delegasi Malaysia, Datuk Seri Fadillah dijadual mengadakan pertemuan dengan Menteri Pertanian Kenya dan pemain industri sawit tempatan, selain kunjungan ke kilang pemprosesan minyak sawit dan syarikat pengeluaran makanan utama di Kenya. "Kenya menjadikan Malaysia sebagai negara sumber utama dan terbesar dalam pembelian produk sawit bagi kawasan sub-Sahara Afrika, tambahnya. Pada tahun 2022 Kenya telah mengimport lebih 760,000 tan metrik produk sawit Malaysia dengan nilai RM4.2 bilion, mengatasi Indonesia dan Thailand. Kepercayaan yang diberi ini dilihat dapat membuka peluang penerokaan potensi yang lebih luas bagi industri minyak sawit negara.Laporan oleh Tun Julia Mohd Tahir.


PRU DUN, jangan sentuh isu 3R- KPN

(Tan Sri Razarudin Husain melawatIbu Pejabat Polis Kontinjen Pulau Pinang di George Town bagi menghadiri taklimat PRU DUN)

GEORGE TOWN, 3 Julai- Parti-parti politik yang bakal bertanding pada Pilihan Raya Umum Dewan Undangan Negeri (PRU DUN) diingatkan supaya tidak memainkan isu sensitif dan hasutan yang boleh menimbulkan kekacauan sepanjang tempoh kempen pilihan raya berkenaan.Ketua Polis Negara, Tan Sri Razarudin Husain berkata, ini kerana tanggungjawab polis adalah untuk memastikan proses pilihan raya berjalan lancar dan memastikan keselamatan terjamin tanpa menggugat ketenteraman awam.Justeru, pihaknya tidak akan teragak-agak untuk membuka kertas siasatan sekiranya ia berlaku. Menerusinya, polis akan bertindak memantau kempen-kempen dan ceramah-ceramah yang dijalankan parti politik termasuk media sosial."Nasihat kita, isu sensitif 3R ini jangan disentuh, yang boleh mendatangkan kegusaran, mendatangkan ketidakharmonian dalam perjalanan pilihanraya ini sendiri dan juga patuhilah undang-undang terutamanya Akta Pilihan Raya,"katanya.Dalam pada itu, beliau turut mengingatkan semua parti politik supaya memohon permit ceramah membabitkan enam negeri lebih awal, bagi memastikan tiada pertembungan berlaku antara parti politik di lokasi sama ketika berceramah.Beliau bercakap demikian dalam sidang media selepas menghadiri taklimat PRU DUN di Ibu Pejabat Polis Kontinjen Pulau Pinang di George Town.Seramai 40,000 pegawai dan anggota polis akan dikerahkan pada PRN DUN membabitkan Pulau Pinang, Kedah, Selangor, Negeri Sembilan, Kelantan, Terengganu.

(Ketua Polis Negara, Tan Sri Razarudin Husain)


18,760 OKU terima manfaat daripada PDK seluruh negara

(Datuk Seri Nancy Shukri menghadiri Persidangan Pemulihan dalam Komuniti (PPDK) Peringkat Kebangsaan Tahun 2023 di Seremban)

SEREMBAN, 3 Julai- Seramai 18,760 Orang Kurang Upaya (OKU) telah menerima manfaat daripada Program Pemulihan Dalam Komuniti (PDK) di seluruh negara.Menurut Menteri Pembangunan Wanita Keluarga dan Masyarakat, Datuk Seri Nancy Shukri, ia membabitkan 5,144 penyelaras dan petugas di 564 PPDK seluruh negara."Kalau kita lihat zaman ini dari segi standard perlu dipertingkatkan, ini merupakan usaha berterusan untuk kita mempunyai satu PDK yang begitu  sebab sekarang banyak peralatan untuk membantu dan juga pelatih supaya mereka boleh mencapai satu tahap yang lebih tinggi tahapnya.“Kita yakin kewujudan PDK di seluruh negara ini akan menyumbang kepada penyampaian perkhidmatan yang lebih bersistematik, tersusun dan terancang dalam menjaga pemulihan, keselamatan dan pembangunan OKU,” katanya.Beliau berkata demikian ketika ditemui media pada Persidangan Pemulihan dalam Komuniti (PPDK) Peringkat Kebangsaan Tahun 2023 di Seremban.

(Menteri Pembangunan Wanita Keluarga dan Masyarakat, Datuk Seri Nancy Shukri)


Agong, Raja Permaisuri zahir takziah kepada keluarga mangsa lemas tragedi kepala air

KUALA LUMPUR, 3 Julai- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah hari ini menzahirkan ucapan takziah kepada seluruh keluarga 10 mangsa lemas tragedi kepala air di Jeram Air Putih, Chukai, Terangganu semalam.Menerusi hantaran di laman facebook rasmi Istana Negara, Seri Paduka berdua turut menzahirkan rasa sedih dengan pemergian 10 mangsa yang terkorban dalam tragedi tersebut hari ini.Seri Paduka berdua menzahirkan harapan agar seluruh keluarga mereka bersabar serta tabah menghadapi dugaan dan suasana pilu itu."Seri Paduka Baginda berdua mendoakan agar roh Allahyarham dan Allahyarhamah dicucuri rahmat oleh Allah SWT dan ditempatkan bersama mereka yang beriman dan beramal soleh," menurut hantaran itu.Sepuluh mangsa tragedi itu ialah Azizah Eiyi, 40; Karim Abdullah, 39; Putri Balqis Izzati Abdul Rahman, 18; Putri Alleya Maisarah Karim, 16; Putri Nor Fatin Karim, 14; Putri Nurerina Natasya Karim, 10; Muhammad Zulqarnain Haikal Karim, 11; Muhammad Haziq Ziqree Karim, 6; Putri Aryana Umaira Karim, 4, dan Muhammad Fikri Saliman, 24.


Kaji tambah kemasukan pelajar TVET di universiti bawah MTUN

PEKAN, 3 Julai - Rangkaian Universiti Teknikal Malaysia (MTUN) disaran memperluaskan lagi penawaran program-program teknikal, sekali gus mempertingkatan pembukaan fakulti baharu bagi menampung kemasukan pelajar, menjelang Rancangan Malaysia ke 13 (RMK-13).Menteri Pendidikan Tinggi (KPT), Datuk Seri Mohamed Khaled Nordin berkata, ini selaras dengan keperluan pembangunan negara yang ingin melahirkan pelajar berkemahiran industri.Menurut beliau, pihaknya akan mengkaji keperluan menambah bilangan kemasukan pelajar dalam Pendidikan dan Latihan Teknikal dan Vokasional (TVET) di universiti-universiti bawah MTUN sesuai dengan keperluan semasa negara."Kita sekarang berasa di peringkat semakan pertengahan penggal RMK-12, maknanya selepas dua dan setengah tahun kita akan mula dalam RMK-13, saya mengharapkan univerisiti ini sudah ada perancangan untuk memperluaskan lagi tempat pengajian dan kewujudannya dalam negara maknanya sama ada dibesarkan kampus ini, dipindahkan beberapa fakulti dan memutuskan beberapa penggajian di Gambang mahupun dia nak buka cawangan cawangan kampus di tempat lain," kata Khaled selepas mengadakan lawatan kerja ke Universiti Malaysia Pahang (UMP), di sini.Tambah beliau, universiti terlibat adalah Universiti Malaysia Pahang (UMP), Universiti Tun Hussein Onn Malaysia (UTHM), Universiti Teknikal Malaysia Melaka(UTeM) dan Universiti Malaysia Perlis (UniMAP).

(Datuk Seri Mohamed Khaled Nordin bercakap pada sidang media ringkas selepasmenghadiri taklimat tertutup bersama barisan pengurusan tertinggiUniversiti Malaysia Pahang (UMP)di UMP Pekan/FOTO BERNAMA)

Dalam pada itu, beliau turut mengingatkan agar universiti terlibat untuk terus meningkatkan kerjasama dengan pihak industri bagi membolehkan institusi menawarkan program yang lebih berkualiti dan relevan mengikut keperluan pasaran.Turut hadir Pengerusi Lembaga Pengarah UMP, Tan Sri Datuk Seri Dr Abdul Aziz Abdul Rahman dan Naib Canselor UMP, Profesor Datuk Ts. Dr Yuserrie Zainuddin.Dalam perkembangan lain, UMP merupakan satu-satunya universiti dalam kategori MTUN yang menawarkan program ijazah dual dengan institusi pendidikan luar negara.Malah, UMP turut melepasi 98% tahap kebolehpasaran graduan mendapat pekerjaan dengan lebih 20% pelajarnya menerima pendapatan sebanyak RM3,000 ke atas.


Bomba siap siaga anggota, logistik hadapi angin baratan

SEBERANG JAYA, 3 Julai- Jabatan Bomba Dan Penyelamat Malaysia (BOMBA) sentiasa bersiap sedia menghadapi sebarang kemungkinan kesan daripada angin baratan yang sedang berlaku sehingga 5 Julai ini.Pengarah Bahagian Operasi Kebombaan dan Penyelamat, Datuk Ahmad Izram Osman berkata, pihaknya telah membuat pemantauan data dan  fizikal serta kesiapsiagaan anggota dan logistik.Beliau berkata seramai 4,169 anggota telah diarah bersiap sedia di kawasan Utara meliputi Perlis, Kedah, Pulau Pinang serta di Terengganu dan Kelantan."Memang kita memberi atau  membuat pemantauan di kawasan-kawasan yang kita sifatkan sebagai 'hotspot' berlakunya kes lemas terutamanyayang melibatkan laut dan sungai, tasik."Kita ada membuat inisiatif dengan memberi nasihat kepada orang awam supaya tidak melakukan aktiviti riadah yang melibatkan mandi-manda di sungai, di laut dan sebagainya,"katanya.Beliau bercakap kepada media selepas mesyuarat angin baratan di Seberang Jaya.Menerusi data MET Malaysia kawasan yang dijangka mengalami angin baratan ini berpotensi dilanda rebut petir beserta hujan lebat dan angin kencang.

(Pengarah Bahagian Operasi Kebombaan dan Penyelamat, Datuk Ahmad Izram Osman)


Majlis Konsultasi Belanjawan dipengerusikan Perdana Menteri

PUTRAJAYA, 3 Julai- Majlis Konsultasi Belanjawan akan dilaksanakan Julai ini bagi penyediaan bajet 2024 yang inklusif serta mampu memanfaatkan rakyat.Timbalan Menteri Kewangan 1, Datuk Seri Ahmad Maslan berkata, mesyuarat itu akan dipengerusikan oleh Perdana Menteri yang juga Menteri Kewangan Datuk Seri Anwar Ibrahim. Jelasnya, tarikh mesyuarat belum dapat dipastikan namun segala persiapan dan keperluan berkaitan mesyuarat tersebut sedang dibuat."Saya ingin memaklumkan, para pegawai yang berkaitan dengan bajet ini dipanggil sebagai Budget Relation Officer (BRO) sedang pergi ke kementerian-kementerian untuk mengadakan perbincangan mengenai bajet dgn kementerian-kementerian tersebut."Itu memang sudah dimulakan. Namun, secara rasminya apabila hari konsultasi bajet itu diadakan maka secara rasmi persiapan bajet untuk 2024 bermula,"katanya.Beliau berkata demikian selepas Majlis Penyerahan Daging Korban kepada Kumpulan Sokongan 2 Kementerian Kewangan di Putrajaya. Dalam pada itu, beliau berharap akan ada perkembangan positif di Bursa Malaysia selepas Perdana Menteri mengumumkan pengurangan duti setem daripada 0.15 peratus diturunkan kepada 0.1 peratus yang berkuatkuasa 1 Julai lalu.Jelasnya, pelaksanaan duti setem itu, mampu mengurangkan kos urusniaga sekuriti dan dijangka dapat menarik lebih banyak pelabur sekaligus memajukan lagi pasaran.

(Datuk Seri Ahmad Maslan pada Majlis Penyerahan Daging Korban kepada Kumpulan Sokongan 2 Kementerian Kewangan di Putrajaya)


Agihan Bantuan Wang Ihsan banjir di Kelantan hampir selesai

(Program agihan Bantuan Wang Ihsan Monsun Timur Laut 2022/2023 di Jajahan Tumpat dihadiri Menteri Besar, Datuk Ahmad Yakob dan Menteri Sumber Asli, Alam Sekitar dan Perubahan Iklim, Nik Nazmi Nik Ahmad)

TUMPAT, 3 Julai- Sebanyak 80 peratus agihan bantuan wang ihsan Monsun Timur Laut 2022/2023 kepada mangsa banjir di negeri Kelantan sudah selesai diagihkan.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, pengagihan tersebut melibatkan peruntukan sebanyak RM100 juta.Beliau berkata, di Kelantan lebih 73,000 ketua isi rumah (KIR) layak menerima bantuan wang ihsan tersebut.Katanya, daripada jumlah tersebut sebanyak 70,000 KIR di 10 daerah di negeri itu sudah menerima bantuan wang ihsan terbabit."Baki yang belum menerima bantuan tersebut akan diagihkan secara berperingkat dengan dikreditkan terus ke akaun penerima,"katanya.Beliau berkata demikian ketika ditemui selepas program agihan Bantuan Wang Ihsan Monsun Timur Laut 2022/2023 di Jajahan Tumpat.Sementara itu, bagi para penerima, wang berkenaan akan digunakan sebaik mungkin bagi menampung perbelanjaan persekolah anaknya selain membaiki peralatan yang rosak ketika banjir sebelum ini."Saya boleh gunakan wang ini untuk belanja persekolahan anak bongsu, saya ibu tunggal sudah tentu saya sangat gembira dengan bantuan ini, terima kasih kepada yang membantu,"kata Kariah Bakar."Wang ini akan saya gunakan untuk perbelanjaan harian, beli makanan dan lain-lain,"kata Mek Kalsom.

(Nik Nazmi Nik Ahmad menyampaikan Bantuan Wang Ihsan kepada KIR yang terlibat dengan musibah banjir)


Lebih 4,000 anggota bomba siap siaga hadapi kemungkinan kesan angin baratan

SEBERANG JAYA, 3 Julai - Jabatan Bomba dan Penyelamat Malaysia (JBPM) sentiasa bersiap sedia menghadapi sebarang kemungkinan kesan daripada angin baratan yang sedang berlaku hingga 5 Julai ini.Pengarah Bahagian Operasi Kebombaan dan Penyelamat, Datuk Ahmad Izram Osman berkata, pemantauan data dan fizikal telah dibuat serta kesiapsiagaan anggota dan logistik.Beliau berkata seramai 4,169 anggota diarah bersiap sedia di kawasan Utara meliputi negeri Perlis, Kedah, Pulau Pinang serta di Terengganu dan Kelantan."Memang kita memberi atau membuat pemantauan di kawasan-kawasan yang kita sifatkan sebagai kawasan panas berlakunya kes kecemasan terutama yang melibatkan laut dan air sungai tasik, memang kita memberi nasihat dan balai-balai yang terdekat pun yang berada bawah kawasan panas."Balai berkenaan mereka akan maklumbalas ke tempat-tempat tersebut untuk memberi nasihat supaya tidak melakukan aktiviti riadah yang melibatkan mandi manda di sungai, di laut sebagainya," kata Ahmad Izram kepada media selepas mesyuarat Angin Baratan, di sini.

Menerusi data Jabatan Meteorologi Malaysia (MetMalaysia) kawasan yang dijangka mengalami angin baratan ini berpotensi dilanda rebut petir beserta hujan lebat dan angin kencang.


Syarikat Thailand labur RM140 juta untuk pengeluaran komponen kenderaan Proton

(Tengku Datuk Seri Zafrul Tengku Abdul Aziz menyaksikan Majlis Perjanjian usahasama antara Proton dan Aapico, di Subang Jaya, Selangor)

SUBANG JAYA, 3 Julai- Pengeluar kereta nasional, PROTON bekerjasama dengan syarikat alat ganti kenderaan terbesar Thailand, AAPICO Hitech Public Company limited, AAPICO, menerusi anak syarikatnya, Advance Vehicle Engineering Global Sdn Bhd, AVEE Global.AAPICO melabur sebanyak RM140 juta untuk pengeluaran komponen kenderaan bersama Proton. Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz berkata, pelaburan berkenaan selaras dengan usaha kerajaan untuk menjana pertumbuhan ekonomi yang mampan, meningkatkan daya saing dan mewujudkan peluang pekerjaan berkemahiran tinggi. "Ini adalah satu petanda yang positif daripada segi automotif sektor yang banyak menyumbang kepada KDNK dan pelaburan negara."Saya berharap supaya momentum ini diteruskan dan kita dpt melihat bagaimana industri automotif ini akan terus berkembang terutamanya dalam teknologi yang baru, dalam kenderaan cekap tenaga (e-ev) dan juga kenderaan elektrik (ev),"katanya.Beliau berkata demikian selepas menyaksikan Majlis Perjanjian usahasama antara Proton dan Aapico, di Subang Jaya, Selangor.

(Tengku Datuk Seri Zafrul Tengku Abdul Aziz)


Kerajaan tawar 4,000 lesen PSV percuma kepada B40

(Menteri Pengangkutan, Anthony Loke Siew Fook)

BATANG KALI, 3 Julai- Seramai 4,000 orang penerima daripada golongan B40 layak mendapat Lesen Vokasional Kenderaan Perkhidmatan Awam (Public Service Vehicle) yang akan ditanggung oleh kerajaan melalui Program My-PSV.Menurut Menteri Pengangkutan, Anthony Loke Siew Fook daripada jumlah itu, 3,500 slot adalah untuk mereka yang ingin mendapatkan lesen e-hailing kenderaan perkhidmatan awam (PSV) atau teksi, dengan baki 500, untuk lesen bas PSV.Tambahnya, peruntukan keseluruhan program itu juga merangkumi kos ujian dan latihan kepada calon dengan kadar RM190 untuk setiap calon PSV e-hailing/teksi manakala RM2,590 untuk setiap calon PSV bas."Program ini sahaja kita nak melahirkan 500 pemandu, kita memerlukan ramai pemandu bas seperti yang saya kata tadi yang diperlukan bukan sahaja Prasarana, syarikat-syarikat bas juga memerlukan pemandu yang ramai. "Semua syarikat bas ekspress mengeluh bahawa tak cukup pemandu dan juga syarikat bas berhenti-henti di seluruh negara,"katanya.Beliau berkata demikian dalam sidang media selepas merasmikan pelancaran program MyPSV di Batang Kali, Selangor turut mengiringinya Menteri Besar Selangor, Datuk Seri Amirudin Shari.Jelasnya lagi, kerajaan juga mengadakan inisiatif untuk memberikan elaun tambahan harian kepada pemandu bas bagi meningkatkan lagi pendapatan mereka.Kementerian Pengangkutan Malaysia (MOT), melalui Jabatan Pengangkutan Jalan (JPJ) Malaysia melancarkan Program My-PSV Peringkat Kebangsaan 2023 bagi membantu golongan B40 mendapatkan Lesen Vokasional Kenderaan Perkhidmatan Awam.Program MyPSV sekali gus membuka peluang dan ruang kepada masyarakat bagi mempertingkatkan taraf sosioekonomi dan pendapatan isi rumah melalui peluang pekerjaan dalam sektor pengangkutan perkhidmatan awam.Terdahulu, Kerajaan Perpaduan telah meluluskan peruntukan berjumlah RM2 juta bawah Belanjawan 2023 untuk menanggung kos bayaran latihan dan ujian bagi Lesen Vokasional PSV menerusi Program MyPSV.

(Anthony Loke pada majlis pelancaran program MyPSV di Batang Kali,Selangor)


Jumlah KIR miskin tegar di Kelantan catat penurunan

KUALA KRAI, 3 Julai - Bilangan ketua isi rumah (KIR) miskin tegar yang berdaftar dengan eKasih di Kelantan berkurangan kepada 10,680 dari Januari hingga Jun tahun ini, berbanding 21,001 bagi tempoh sama tahun lalu. Pengarah Pejabat Pembangunan Negeri Kelantan (ICU JPM), Jasri Kasim berkata, pengurangan itu dipengaruhi beberapa faktor termasuk pembukaan semula ekonomi selepas Perintah Kawalan Pergerakan (PKP) yang ditamatkan dua tahun lalu. Selain itu, ia juga didorong dengan pemberian pelbagai bantuan kesejahteraan rakyat daripada kerajaan persekutuan dan kerajaan negeri bagi meringankan beban golongan terlibat. Menurut beliau, daerah Kota Bharu mencatatkan jumlah KIR miskin tegar tertinggi dengan jumlah 2,092 orang di ikuti Tumpat 1,385 dan daerah Pasir Mas 1,310. Beliau berkata dalam ucapannya sempena Program Ziarah Kasih Ihsan Aidiladha 1444H tahun 2023, di sini.

(Haslinda bergambar bersama-sama beberapa penerima daging segar dan bakul makanan)

Teks dibacakan Pengerusi Persatuan Suri dan Anggota Perkhidmatan Awam (PUSPANITA) Cawangan Kecil Pejabat Pembangunan Negeri Kelantan (ICU JPM), Haslinda Jamaluddin.

Pada program itu, Haslinda turut menyampaikan sumbangan daging segar daripada Bank Muamalat Malaysia Berhad dan bakul makanan daripada pejabat Pembangunan Negeri Kelantan (ICU JPM) kepada 82 orang keluarga miskin tegar eKasih daerah Kuala Krai. Pemberian itu bagi meraikan golongan miskin tegar dan miskin, menyambut hari raya Aidiladha pada tahun ini selain merupakan sebahagian inisiatif I Care For You ICU JPM selaras agenda Malaysia MADANI dalam membantu dan menoktahkan kemiskinan di Malaysia dan negeri Kelantan khasnya.


Op HRAA: JPJ Perlis keluarkan 300 saman

KANGAR, 3 Julai- Bahagian Penguatkuasa JPJ Perlis mengeluarkan sebanyak 300 notis saman atas pelbagai kesalahan kepada para pemandu kenderaan di negeri itu sepanjang tempoh empat hari Operasi Khas Bersempena Sambutan Hari Raya Aidiladha (HRAA).HRAA yang dilaksanakan pada 27 dan 28 Jun serta 1 dan 2 Julai mensasarkan para penunggang motosikal, pemandu kenderaan persendirian dan pemandu kenderaan perkhidmatan awam serta pemandu kenderaan perdaganganMenurut Pengarah JPJ Perlis, Fatimah Mohamed Ali Piah, Pasukan Operasi Khas JPJ Perlis seramai 40 orang pegawai dan anggota telah diatur gerak sepanjang operasi tersebut. Antara kesalahan utama yang dikesan sepanjang operasi ialah berkaitan kesalahan Pelesenan pemandu, Lesen Kenderaan Motor (LKM) , Kesalahan Teknikal dan kesalahan berkaitan Permit Peredaran  Antarabangsa (ICP) yang dilakukan oleh pemandu warga Thailand. Beliau turut mengingatkan semua pemandu kenderaan agar sentiasa mematuhi peraturan dan undang-undang jalan raya bagi mengelakkan dikenakan tindakan saman serta sentiasa meningkatkan budaya pemanduan berhemah agar dapat mengurangkan kadar kemalangan dan kematian akibat kecelakaan di jalan raya.


Kerajaan guna pendekatan 'G to G' selamatkan rakyat jadi mangsa sindiket di luar negara

SUNGAI PETANI, 3 Julai- Kerajaan menggunakan pendekatan 'Government to Government' atau 'G to G' dengan negara sumber bagi menyelamatkan rakyat Malaysia yang menjadi mangsa sindiket pekerjaan di luar negara. Menteri Dalam Negeri, Datuk Seri Saifuddin Nasution Ismail berkata, selain hubungan rapat antara Wisma Putra dengan kementerian luar negara terlibat, kerjasama erat turut dijalinkan melibatkan interaksi antara PDRM dengan polis negara terbabit. "Apa pun berlaku dalam rantau ASEAN sama ada di Filipina ataupun Loas, mahupun Kemboja, Myanmar atau Thailand, kita menggunakan kaedah yang sama. Asas kita adalah rakyat Malaysia tu wajib diselamatkan dan setelah diselamatkan, diuruskan dibawa pulang dengan selamat. Itu asas kepada tindakan yang kita buat termasuk dalam insiden terbaru,"katanya.Datuk Seri Saifuddin bercakap kepada pemberita selepas merasmikan Hari Ulang Tahun RELA ke-51 peringkat kebangsaan 2023 di Pusat Latihan Rela Wilayah Utara, Bukit Selambau dekat Sungai Petani, Kedah. Beliau mengulas mengenai 127 warga Malaysia yang diselamatkan polis Filipina ketika operasi serbuan ke atas Philippine Offshore Gaming Operator (POGO) pada 27 Jun lalu. Jelas Datuk Seri Saifuddin, kempen kesedaran dan peringatan demi peringatan berkaitan sindiket penipuan akan terus dilakukan di pelbagai platform. Ia bagi memastikan rakyat Malaysia khususnya tidak mudah terpengaruh dengan janji-janji palsu yang diberikan oleh pihak sindiket. Sebaliknya mereka perlu melakukan semakan dengan pihak bertanggungjawab terlebih dahulu apabila menerima sesuatu maklumat terutama peluang pekerjaan yang menawarkan gaji yang lumayan bagi mengelakkan mereka ditipu.

(Menteri Dalam Negeri, Datuk Seri Saifuddin Nasution Ismail)


KDN tidak lindungi mana-mana pihak, dakwaan rasuah di KLIA

(Datuk Seri Saifuddin Nasution Ismail pada sidang media selepas merasmikan Hari Ulang Tahun RELA ke 51 peringkat kebangsaan 2023)

SUNGAI PETANI, 3 Julai- Kementerian Dalam Negeri, KDN sentiasa bersikap terbuka dan mengalu-alukan Suruhanjaya Pencegahan Rasuah Malaysia (SPRM) untuk melakukan siasatan berhubung dakwaan wujud aktiviti rasuah melibatkan kakitangan Jabatan Imigresen di Lapangan Terbang Antarabangsa Kuala Lumpur, KLIA. Menterinya, Datuk Seri Saifuddin Nasution Ismail berkata pihaknya tidak akan melindungi mana-mana pihak sekiranya didapati melakukan salah guna kuasa. Bagaimanapun jelas Datuk Seri Saifuddin, sebagai pengawal pintu keluar masuk negara, pihak Jabatan Imigresen mempunyai sebab tertentu untuk bertanya kepada pelancong asing berkaitan beberapa perkara asas. Antaranya, tempat penginapan di negara ini, tiket penerbangan pulang dan jumlah wang yang dibawa masuk ke negara ini. Beliau berkata, persoalan itu juga turut diguna pakai oleh pihak Imigresen di negara-negara lain yang menerima kemasukan pelancong asing. Justeru, tidak timbul isu berkaitan persoalan tersebut. "Dengan terang dan fasih, SPRM dipelawa tanpa apa-apa halangan untuk memulakan atau meneruskan siasatan bagi menentusahkan dakwaan tersebut. Tidak ada sebarang halangan, SPRM boleh melakukan tugas mereka dengan seluas-luasnya dan KDN akan memberikan kerjasama sepenuhnya,"katanya. Beliau bercakap kepada pemberita selepas merasmikan Hari Ulang Tahun RELA ke 51 peringkat kebangsaan 2023. Jelas Datuk Seri Saifuddin, beliau juga sudah mendengar penjelasan daripada Menteri Pelancongan, Kebudayaan dan Kesenian, Datuk Seri Tiong King Sing berhubung insiden yang berlaku di KLIA pada awal pagi 30 Jun lalu. Bagaimanapun perkara itu akan dibincangkan dalam mesyuarat Kabinet pada Rabu ini. Dalam kejadian tersebut, Datuk Seri Tiong Kin Sing dikatakan terlibat dalam insiden membabitkan seorang wanita warga China yang dihalang pihak Imigresen daripada memasuki negara ini di KLIA. Bagaimanapun dalam penjelasannya, Datuk Seri Tiong mendakwa tindakan tersebut dilakukan untuk menyelamatkan wanita tersebut serta membongkar aktiviti rasuah dalam kalangan pegawai di pintu masuk tersebut.Sementara itu dalam perkembangan berlainan, Datuk Seri Saifuddin berkata banyak aspek penugasan berkaitan kawalan keselamatan yang boleh diteroka oleh anggota Jabatan Sukarelawan Malaysia (RELA) pada masa hadapan. Antaranya kawalan keselamatan  di Sasaran Penting atau di Kawasan Larangan Tempat Larangan (KLTL). Ketika ini, RELA mempunyai lebih 140,000 anggota aktif di seluruh negara. Katanya, perancangan masa hadapan itu memerlukan kajian kebolehaksanaan yang teliti kerana melibatkan banyak pihak. Pada masa ini, seramai 500 anggota RELA terlibat dalam penugasan bersama Pasukan Gerakan Am, PGA mengawal keselamatan sempadan negara. Ia sekaligus membuktikan anggota RELA berkeupayaan untuk melaksanakan tugasan yang mencabar sekiranya diberikan peluang dan latihan. Beliau berkata, anggota yang bertugas bersama pasukan PGA telah diberikan latihan yang terdiri dari kursus asas hingga kursus kepakaran khusus bagi memastikan setiap petugas anggota RELA dapat memberikan perkhidmatan yang cekap dan professional. Katanya, mereka turut diberi latihan untuk menguatkan fizikal dan mental serta pengetahuan asas undang-undang dan pengoperasian. "Kita akan tengok, kita akan meneliti semua aspek keberkesanan langkah ini dan adalah menjadi harapan kita sebab aspek keselamatan ni adalah tanggungjawab bersama kan. Jadi kita percaya ini satu permulaan yang patut kita hargai dulu kepada pasukan RELA, beri mereka peluang untuk establish keupayaan mereka dan daripada situ nanti kita akan membuat susulan yang bersesuaian,"katanya pada majlis yang berlangsung di Pusat Latihan Rela Wilayah Utara, Bukit Selambau dekat Sungai Petani, Kedah.Hadir sama, Ketua Setiausaha Kementerian Dalam Negeri, Datuk Ruji Ubi; Ketua Pesuruhjaya RELA, Datuk Yahya Sulaiman; dan Ketua Polis Negara, Tan Sri Razarudin Husain.

(Datuk Seri Saifuddin pada majlsi Hari Ulang Tahun RELA ke 51 peringkat kebangsaan 2023)


ANGKASA komited bantu masyarakat Orang Asli

KUALA LIPIS, 3 Julai - Angkatan Koperasi Kebangsaan Malaysia Berhad (ANGKASA) komited membantu masyarakat Orang Asli melalui gerakan koperasi dalam usaha mengeluarkan mereka daripada garis kemiskinan dan meningkatkan status sosial dan ekonomi. Presidennya, Datuk Seri Dr. Abdul Fattah Abdullah berkata, gerakan koperasi adalah antara platform terbaik yang boleh membantu mengeluarkan masyarakat itu daripada cabaran kemiskinan. Melalui koperasi katanya, komuniti itu dapat berganding bahu untuk meningkatkan keupayaan ekonomi dengan memanfaatkan kekuatan secara kolektif berkaitan kebudayaan, pertanian,  kraf tangan dan `keindahan kampung. "Terdapat 91 buah koperasi orang asli dengan kekuatan seramai 12,072 orang dengan sebanyak dua tiga juta aset. Jadi perangkaan yang di keluarkan Suruhanjaya Koperasi Malaysia (SKM) pada 31 Disember 2022 dan saya percaya jumlah itu mungkin bertambah," kata Fattah, di sini. Menurutnya, antara koperasi yang aktif ialah Koperasi Kijang Emas Pahang Berhad, Koperasi RPS Betau Berhad, Koperasi Orang Asli Muslim Pahang Berhad, Koperasi Permodalan Orang Asli Raub Pahang Berhad dan lain-lain. Beliau yakin dengan penubuhan koperasi ini dapat membuka peluang ekonomi lebih luas kepada komuniti Orang Asli yang semakin celik kepentingan berkoperasi. Koperasi akan berfungsi sebagai platform penting untuk pembangunan kemahiran dan pembinaan kapasiti modal insan dan mengubah landskap ekonomi masyarakat berkenaan.

(Fattah ditemui pemnberita selepas merasmikanMesyuarat Agung Kali Pertama Koperasi Kemajuan Orang Asli Sungai Padi  Lipis Berhad, di sini)


Anak yatim 12 tahun terharu terima komputer riba

SIMPANG EMPAT, 3 Julai - Prihatin dengan nasib seorang pelajar, pejabat Ahli Dewan Undangan Negeri (DUN) Indera Kayangan dan sebuah pertubuhan bukan kerajaan (NGO) menyumbang bantuan komputer riba kepada Karen Soon Khar Xuan berusia 12 tahun, di Kampung Bunga Emas, di sini, pagi tadi.Karen yang juga anak yatim dijaga oleh neneknya Khor Sock Nai, 67 tahun sejak usia 3 tahun lagi, selepas kematian bapanya kira-kira tiga bulan lalu.ADUN Indera Kayangan, Gan Ay Ling berkata, Karen kini sedang belajar dalam darjah 6 di SRJK (C) Simpang Empat memerlukan sumbangan itu untuk pembelajarannya."Bantuan komputer riba yang disumbangkan ini membolehkan Karen mengikuti kelas tuisyen secara dalam talian bersama rakan-rakan sekelas untuk meningkatkan lagi prestasi akademiknya."Karen mengalami sedikit cabaran kerana tidak memiliki komputer riba untuk mengikuti kelas secara dalam talian. Oleh itu, kami bersyukur kerana ada yang sudi menaja komputer riba kepadanya," kata beliau selepas mengunjungi rumah pelajar tersebut.Karen akui gembira dan bersyukur kerana kini dia boleh belajar secara dalam talian di rumah tanpa mengeluarkan kos untuk kelas tambahan lain.Jabatan Kebajikan Masyarakat (JKM) sedang menguruskan bantuan yang bersesuaian untuk membantu Sock Nai dan cucunya.


Perak belum berhasrat guna nyamuk berbakteria Wolbachia

IPOH, 3 Julai -Kerajaan Perak belum berhasrat menggunakan nyamuk Aedes berbakteria Wolbachia bagi mengekang penularan kes demam denggi di negeri berkenaan.Exco Kesihatan, Sumber Manusia, Integrasi dan Hal Ehwal Masyarakat India Perak, A Sivanesan berkata, ia berikutan kes demam denggi di negeri itu mencatatkan penurunan kepada 42 kes pada minggu ke 26 tahun ini, berbanding 50 kes pada minggu ke 25 lalu.Jelasnya, ketika ini pihaknya menggunakan khidmat Skuad Komunikasi Untuk Perubahan Tingkah Laku (COMBI) dan Kawasan Rukun Tetangga (KRT) bagi mengawal wabak tersebut."Cadangan itu ada. Namun, kes menurun sedikit dan kos bagi kaedah itu agak mahal."Buat masa ini, kita tidak memerlukan kaedah berkenaan", katanya kepada pemberita di Bangunan Perak Darul Ridzuan di sini.Tambahnya, sehingga kini, tiada kes kematian akibat denggi direkodkan di Perak tahun ini, sama seperti tempoh sama tahun lalu.

(Exco Kesihatan, Sumber Manusia, Integrasi dan Hal Ehwal Masyarakat India Perak, A Sivanesan)


Tiada catuan air di Melaka

DURIAN TUNGGAL, 3 Julai -Kerajaan Negeri Melaka memberi jaminan catuan air tidak akan dilaksana di negeri itu.Ini berikutan ketiga-tiga empangan di di negeri itu melepasi paras 90 peratus dan mampu bertahan sehingga November depan.Exco Kerja Raya, Infrastruktur, Kemudahan Awam dan Pengangkutan, Datuk Hameed Mytheen Kunju Basheer berkata, sekiranya paras empangan turun sehingga 85 peratus, pihaknya sudah mempunyai solusi alternatif bagi memastikan bekalan air di negeri itu mencukupi."Setakat ini, kita tidak akan adakan catuan. Pihak BKSA dan SAMB mengambil pelbagai langkah berjaga-jaga."Sekiranya paras air menurun bawah 85 peratus, kita ada 3 pam di sungai Kerisik yang berkapasiti 160 juta liter air sehari."Kita juga akan buka pam keempat yang berkapasiti 250 juta liter air sehari", katanya ketika meninjau keadaan Empangan Durian Tunggal di sini.Hameed turut berkata ketika ini ketiga-tiga empangan negeri masih berada dalam keadaan stabil.Dalam pada itu, Hameed turut mendedahkan kemajuan pembinaan Empangan Sungai Jernih telah mencapai 10 peratus dan dijangka siap mengikut jadual yang ditetapkan.

(Exco Kerja Raya, Infrastruktur, Kemudahan Awam dan Pengangkutan Melaka)


DPP terima kerta siasatan berkaitan kematian warga emas akibat ikan buntal

BATU PAHAT, 3 Julai - Kertas siasatan berkaitan kematian pasangan warga emas yang memakan ikan buntal di daerah Kluang pada Mac dan April lalu selesai dan telah diserahkan kepada Timbalan Pendakwa Raya (DPP), untuk tindakan lanjut.Exco kesihatan dan perpaduan, Ling Tian Soon berkata, pihaknya kini menunggu maklum balas daripada DPP sebelum membuat pertuduhan.Kertas siasatan itu telah dihantar pada penghujung Mei lalu.Katanya semalam, keluarga mangsa mengadakan sidang media yang menggesa pihak terlibat dalam penyiasatan mengeluarkan laporan toksikologi."Pihak pendakwaan mereka perlu kaji semula akta-akta yang sedia ada samada cukup atau tidak untuk buat pendakwaan tersebut. Saya akan minta dengan pihak Jabatan Kesihatan Negeri Johor (JKNJ) atau Pejabat Kesihatan Daerah (PKD) Kluang supaya kerapkan adakan laporan tersebut ataupun komunikasi dengan pihak keluarga," kata Tian Soon, di sini.

(Tian Soon bercakap kepada pemberita selepas mengadakanlawatan rasmi ke Klinik Kesihatan Ayer Hitam, Batu Pahat)

Sementara itu, Kerajaan Persekutuan memperuntukkan sebanyak RM1 juta bagi kerja-kerja menaik taraf klinik itu.

Tian Soon berkata, RM500,000 digunakan untuk projek menaik taraf bangunan induk Klinik Kesihatan melibatkan penambahan tempat meletakkan kenderaan dan kerja-kerja pembaikan fasiliti.

Klinik Desa Parit Amil di Yong Peng turut akan dinaiktaraf dengan kos sebanyak RM600,000.

"Mudah-mudahan kita akan dapat satu wajah baru bagi klinik kesihatan ayer hitam, dan juga kita menambah atau meningkatkan taraf kondusif keselesaan bagi pengunjung atau pesakit yang datang ke Klinik Kesihatan Ayer Hitam," katanya.


Tragedi kepala air Jeram Mawar: Laporan awal bakal siap dalam masa terdekat

KOTA BHARU, 3 Julai -Laporan awal mengenai kejadian kepala air di Jeram Mawar, Air Putih, dekat Chukai, Terengganu dijangka siap dalam masa terdekat.Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata ketika ini, Jabatan Mineral dan Geosains (JMG) masih melakukan tinjauan awal di lokasi kejadian dan pihak polis sedang melakukan siasatan."Sekarang sudah ada tinjauan awal daripada pihak JMG dan siasatan polis, laporan mengenai kejadian itu akan siap dalam masa terdekat.Berjaga-jaga sekiranya ingin ke kawasan rekreasi dan sebagainya. Pastikan keselamatan menjadi keutamaan", katanya kepada pemberita selepas mengadakan lawatan kerja projek membina dan menaik taraf sistem saliran di negeri Kelantan dekat Taman Wadi Iman, Kok Lanas, di sini hari ini.Sementara itu, empat projek menaik taraf sistem saliran di Kelantan berjumlah RM11.5 juta akan dilaksanakan segera pertengahan bulan ini.Projek-projek tersebut melibatkan kawasan di Baruh Kadok ke Pasar Batu 8, Kampung Kota, kawasan belakang Istana negeri Kubang Kerian dan Taman Wadi Iman, Kok Lanas di sini.Nik Nazmi berkata, perlaksanaan itu bertujuan mengatasi masalah banjir kilat yang dihadapi sekitar 7,300 penduduk di kawasan-kawasan itu setiap tahun.“Skop melibatkan kerja-kerja antaranya menaik taraf saliran konkrit, membaik pulih jalan dan penutup longkang jalan yang dijangka siap pada Mei tahun depan,” katanya di sini.Mengulas lanjut, Nik Nazmi yang juga Pengerusi Bersama Majlis Tindakan Pembangunan Negeri (MTPNG) Kelantan berkata pihak berharap semua pihak termasuk Pihak Berkuasa Tempatan (PBT) di negeri itu disaran melakukan perancangan jangka panjang bagi memastikan masalah sama tidak berulang.

(Menteri Sumber Asli, Alam Sekitar dan Perubahan Iklim Nik Nazmi Nik Ahmad)


Op HRAA 2023: JPJ Johor keluarkan 1,797 saman

JOHOR BHARU, 3 Julai -Sebanyak 1,797 saman dikeluarkan Jabatan Pengangkutan Jalan (JPJ), Johor atas sembilan kesalahan sepanjang empat hari, Operasi Hari Raya Aidiladha 2023 di seluruh negeri itu.Pengarah JPJ Johor, Azmil Zainal Adnan berkata, operasi dijalankan pada 27 dan 28 Jun, disambung, 1 hingga 2 Julai 2023.Menurutnya, hasil operasi, sebanyak 4,284 kenderaan diperiksa dengan 1,107 daripadanya diambil tindakan.Kesalahan tertinggi dikesan adalah tiada lesen memandu.Operasi yang dijalankan tertumpu di kawasan-kawasan panas termasuk di dua terminal bas negeri ini."Objektif penguatkuasaan adalah memastikan kelancaran pergerakan perjalanan."Tumpuan diberikan terhadap sembilan kesalahan utama bagi memastikan keselamatan pengguna jalan raya bagi mengurangkan kadar kemalangan dan kematian dalam tempoh perayaan Aidiladha 2023", katanya yang ditemui semasa operasi Hari Raya Aidiladha 2023 yang dijalankan di Plaza Tol Skudai, arah Selatan, malam tadi.Seramai 170 pegawai dan anggota ditugaskan sepanjang 4 hari operasi itu.

(Pengarah JPJ Johor, Azmil Zainal Adnan)


Op HRAA 2023: JPJ keluarkan 40,789 saman

ALOR SETAR, 3 Julai -Jabatan Pengangkutan Jalan (JPJ) mengeluarkan sebanyak 40,789 saman atas pelbagai kesalahan sempena Op Hari Raya Aidiladha 2023 (OP HRAA).Pengarah Kanan (Penguatkuasaan) JPJ, Datuk Lokman Jamaan berkata selain itu 201 kenderaan disita atas pelbagai kesalahan termasuk gagal memperbaharui perlindungan insurans dan tidak mempunyai lesen memandu, serta kesalahan-kesalahan lain."Sepanjang tiga hari operasi, sebanyak 15,254 notis dikeluarkan kerana memandu melebihi had laju. 4,743 notis kesalahan melanggar lampu isyarat. Ini boleh  mengakibatkan kecederaan parah dan kemalangan maut", kata Lokman.Beliau berkata demikian selepas mengetuai Ops Aidiladha di Alor Setar malam tadi. Hadir sama Pengarah JPJ Kedah  Aman Shah Hashim, Sementara itu, Lokman turut memaklumkan penunggang motosikal merupakan paling banyak melakukan kesalahan lalu lintas. Sebanyak 153 motosikal dirampas sepanjang Op HRAA; melibatkan 9,118 kes memandu tanpa lesen dan 1,987 kes menunggang motosikal tanpa perlindungan insurans.Tambahnya, 60% kemalangan maut pula membabitkan penunggang motosikal berusia 15 hingga 25 tahun.

(Pengarah Kanan (Penguatkuasaan) Jabatan Pengangkutan  Jalan JPJ, Datuk Lokman Jamaan)


Idealisme belia penting demi masa depan negara

KUALA LUMPUR, 3 Julai -Belia mempunyai idealisme yang sangat penting kerana mereka didedahkan pemikiran lebih progresif.Justeru, Program Temu Anwar merupakan platform terbaik untuk kepimpinan tertinggi kerajaan, membincangkan secara bersama-sama demi masa depan negara.Setiausaha Politik Perdana Menteri, Azman Abidin berkata program berkenaan akan terus diadakan sebagai sebahagian usaha untuk mendekati belia dan anak muda. "Belia ini bukan sahaja sangat peka. Kalau kita lihat di Media Sosial, mereka dapat menyuarakan pandangan secara berani."Ini menunjukkan bahawa kerajaan harus peka dan memahami jiwa belia kini", katanya yang ditemui selepas program Selamat Pagi Malaysia.Tegas Azman, dalam usaha memperkukuh semangat Malaysia Madani, kerajaan sentiasa peka dan prihatin terhadap golongan itu dengan memastikan luahan sentiasa didengari.

(Setiausaha Politik Perdana Menteri, Azman Abidin)


Penunggang motosikal maut terperosok bawah kereta

LIPIS, 3 Julai-Seorang penunggang motosikal maut selepas terperosok di bawah sebuah kereta dalam kemalangan melibatkan lima kenderaan berhampiran susur keluar Felda Chegar Perah, Lebuhraya Central Spine Road (CSR), Lipis pada awal pagi tadi.Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, mangsa disahkan meninggal dunia di lokasi kejadian.Menurutnya, pihak bomba dari Balai Bomba dan Penyelamat (BBP) Kuala Lipis menerima laporan berhubung kemalangan itu jam 4.05 pagi.Susulan itu, lapan anggota dan pegawai daripada balai bomba dan penyelamat (BBP) Kuala Lipis bersama jentera dikejarkan ke lokasi untuk bantuan menyelamat.Sebaik tiba di lokasi, pihak bomba mendapati kemalangan melibatkan empat kereta dan sebuah motosikal manakala mangsa terperosok di bawah salah sebuah kereta terlibat.Zulfadli berkata, pihak bomba terpaksa menggunakan khidmat lori tunda untuk mengalihkan kereta bagi mengeluarkan mayat mangsa.Bagaimanapun, mangsa disahkan telah meninggal dunia oleh petugas kesihatan di lokasi kejadian dan mayat diserahkan kepada polis untuk tindakan lanjut.


Tragedi kepala air: Radius pencarian mangsa diperluaskan

KEMAMAN, 3 Julai-Radius pencarian lapan lagi mangsa hilang dalam kejadian kepala air di Jeram Mawar telah diperluaskan sehingga 32 kilometer(KM) sehingga ke muara sungai Kemaman.Menurut Ketua Polis daerah Kemaman, Superintendan Hanyan Ramlan berkata pasukan penyelamat telah dipecahkan kepada tiga zon dengan kerjasama pasukan Bomba."Kita telah membuat taklimat awal kepada petugas keselamatan dan penyelamat untuk memulakan tugas."Radius pencarian hari ini telah diperluaskan dengan seluas 32 kilometer persegi dan dipecahkan kepada tiga zon."Zon pertama bermula daripada tempat kejadian sejauh 8 kilometer.Manakala zon kedua pula sejauh 15 kilometer daripada balai Air Putih menghala ke empangan Sungai Pinang dan zon 3 Sungai Pinang hingga ke muara Sungai Kemaman", kata Hanyan yang ditemui di sini.Semalam media melaporkan 10 individu dengan sembilan daripadanya sekeluarga berasal dari Felda Lepar Hilir, Kuantan, Pahang datang berkelah di Jeram Mawar, di sini pada Sabtu sebelum dihanyutkan arus deras kepala air.

(Ketua Polis Kemaman, Superintendan Hanyan Ramlan)


Isu laungan azan: Selesaikan secara berhemah

BUTTERWORTH, 3 Julai-Isu laungan azan di di masjid kawasan Sungai Puyu perlu diselesaikan secara baik tanpa sebarang unsur-unsur provokasi.Yang DiPertua Majlis Agama Islam Pulau Pinang (MAINPP),Datuk Zakiyuddin Abd Rahman berkata, kariah masjid berkenaan wajar mengadakan perbincangan bersama bagi menyelesaikan perkara berkenaan dengan cara berhemah."Sepatutnya Jawatankuasa masjid berbincang dengan penduduk kawasan.Tidak perlu bangkitkan isu tersebut. Berkaitan dengan aduan oleh penduduk terbabit, ia perlu diselesaikan secara baik", katanya kepada pemberita selepas Majlis Penyerahan Lot Tanah Wakaf Co-op Bank Pertama Kepada Majlis Agama Islam Pulau Pinang Di Masjid Jamek Nurul Iman, Kubang Menerong, Kepala Batas.Pada 28 Jun lalu, satu laporan polis telah dibuat oleh individu berkaitan tindakan seorang lelaki warga tempatan yang tidak dikenali meminta pengadu memperlahankan bunyi azan kerana mendakwa terlalu kuat hingga mengganggu penduduk sekitar di kawasan Sungai Puyu.

Susulan itu, pihak polis  sudah membuka kertas siasatan berhubung kes itu dan berharap semua pihak mengambil jalan tengah dan tidak mengeruhkan lagi keadaan.

(Yang DiPertua Majlis Agama Islam Pulau Pinang (MAINPP),Datuk Zakiyuddin Abd Rahman)


Dakwaan rasuah di KLIA : PM beri jaminan siasatan menyeluruh

SEPANG, 3 Julai-Dakwaan rasuah serta penyalahgunaan kuasa melibatkan pegawai Imigresen akan disiasat secara tuntas. Itu jaminan Perdana Menteri Datuk Seri Anwar Ibrahim susulan kekecohan yang berlaku di Balai Ketibaan Lapangan Terbang Antarabangsa Kuala Lumpur baru-baru ini.Beliau turut memuji usaha-usaha yang sedang dilakukan Jabatan Imigresen bagi memastikan ketirisan tidak berlaku secara berleluasa. "Kita akan adakan siasatan perbaiki kalau ada kesilapan, kita ambil tindakan wajar."Saya lihat memang Imigresen bertindak positif. Kita harus kenal pasti beberapa kelompok kecil yang masih tidak mampu bawa perubahan termasuk berdepan dengan beberapa tuduhan", katanya selepas melakukan lawatan mengejut ke Lapangan Terbang Antarabangsa Kuala Lumpur, KLIA di sini.Tambahnya, terdapat beberapa penambahbaikkan perlu dilaksana segera, bagi memantapkan pengoperasian di pintu masuk negara.

(Perdana Menteri, Datuk Seri Anwar Ibrahim)


Kerja amal di Vietnam, NGO perlu lapor keberadaan

HO CHI MINH, 3 Julai-Pertubuhan Bukan Kerajaan (NGO) yang ingin melakukan kerja amal di Vietnam, dinasihatkan agar melaporkan kemasukan mereka ke pejabat Konsulat Jeneral Malaysia di Ho Chi Minh.Konsul Jeneral, Wong Chia Chiann berkata ia bagi membolehkan persiapan dilakukan, termasuk memaklumkan keberadaan kumpulan terlibat kepada Pihak Berkuasa Tempatan."Saya melihat ini merupakan saluran bagi merapatkan hubungan silaturahim dia antara komuniti Muslim Malaysia-Vietnam."Kami pernah melakukan tinjauan di sekitar An Giang, ramai penduduk Muslim Vietnam mengalu-alukan kedatangan NGO Malaysia", katanya ketika ditemui pada Majlis Makan Malam Aidil Adha di sini.Majlis itu turut dihadiri 43 peserta Program Ziarah Korban Vietnam Masjid Muhammadi Angkasapuri (RTM) dengan kerjasama Islamic Aid Malaysia (IAM).Jumaat lalu, kira-kira 20 surau, masjid dan madrasah di Ho Chi Minh menerima 350 kilogram daging siap dibungkus daripada tujuh ekor lembu yang dikorbankan.